text:
SYDÄMEN KUTSUMUS ohjelmatiedot - Telsu.fi
Haulla syd��men kutsumus löytyy 160 aiemmin esitettyä tv-ohjelmaa.
ti 08.05. klo 10:00 - 10:40
2018-05-08 10:002018-05-09 10:40Europe/HelsinkiSydämen kutsumus (Yle TV1)Kausi 5, 12/12. Lähellä sydäntäni. Elizabeth yrittää selviytyä viime aikaisista tapahtumista ja Hope Valleyn asukkaat tukevat häntä parhaansa mukaan. Onko Elizabethilla kuitenkaan enää mitään syytä jäädä kaupunkiin? Sarja jää tauolle. HDTelsu.fi
Sydämen kutsumus7
ma 07.05. klo 17:10 - 17:54
2018-05-07 17:102018-05-08 17:54Europe/HelsinkiSydämen kutsumus (Yle TV1)Kausi 5, 12/12. Lähellä sydäntäni. Elizabeth yrittää selviytyä viime aikaisista tapahtumista ja Hope Valleyn asukkaat tukevat häntä parhaansa mukaan. Onko Elizabethilla kuitenkaan enää mitään syytä jäädä kaupunkiin? Sarja jää tauolle. HDTelsu.fi
ma 07.05. klo 10:00 - 10:45
Kausi 5, 11/12. Unen kertomaa. Gowen saa yllättävän ehdotuksen. Elizabeth auttaa Jessea uuden työn haasteissa. Faith suunnittelee Carsonille yllätysjuhlia. HD
2018-05-07 10:002018-05-08 10:45Europe/HelsinkiSydämen kutsumus (Yle TV1)Kausi 5, 11/12. Unen kertomaa. Gowen saa yllättävän ehdotuksen. Elizabeth auttaa Jessea uuden työn haasteissa. Faith suunnittelee Carsonille yllätysjuhlia. HDTelsu.fi
pe 04.05. klo 17:10 - 17:51
2018-05-04 17:102018-05-05 17:51Europe/HelsinkiSydämen kutsumus (Yle TV1)Kausi 5, 11/12. Unen kertomaa. Gowen saa yllättävän ehdotuksen. Elizabeth auttaa Jessea uuden työn haasteissa. Faith suunnittelee Carsonille yllätysjuhlia. HDTelsu.fi
pe 04.05. klo 10:00 - 10:45
Kausi 5, 10/12. Selviytymisiä. Carson on vaikean valinnan edessä. Bill joutuu vaaraan kuljettaessaan AJ:tä oikeuden eteen. Abigail yrittää suojella kaupunkia kierolta sijoittajalta. HD
2018-05-04 10:002018-05-05 10:45Europe/HelsinkiSydämen kutsumus (Yle TV1)Kausi 5, 10/12. Selviytymisiä. Carson on vaikean valinnan edessä. Bill joutuu vaaraan kuljettaessaan AJ:tä oikeuden eteen. Abigail yrittää suojella kaupunkia kierolta sijoittajalta. HDTelsu.fi
to 03.05. klo 17:10 - 17:55
2018-05-03 17:102018-05-04 17:55Europe/HelsinkiSydämen kutsumus (Yle TV1)Kausi 5, 10/12. Selviytymisiä. Carson on vaikean valinnan edessä. Bill joutuu vaaraan kuljettaessaan AJ:tä oikeuden eteen. Abigail yrittää suojella kaupunkia kierolta sijoittajalta. HDTelsu.fi
to 03.05. klo 10:00 - 10:44
Kausi 5, 9/12. Sydämen asia. Elizabeth järjestää oppilailleen tilaisuuden seurata kaupungin yrittäjien toimintaa yhden päivän ajan. Kaksi sijoittajaa haluaa nostaa Hope Valleyn pankin takaisin jaloilleen, mutta ovatko heidän aikeensa hyväntahtoiset? HD
2018-05-03 10:002018-05-04 10:44Europe/HelsinkiSydämen kutsumus (Yle TV1)Kausi 5, 9/12. Sydämen asia. Elizabeth järjestää oppilailleen tilaisuuden seurata kaupungin yrittäjien toimintaa yhden päivän ajan. Kaksi sijoittajaa haluaa nostaa Hope Valleyn pankin takaisin jaloilleen, mutta ovatko heidän aikeensa hyväntahtoiset? HDTelsu.fi
ke 02.05. klo 17:10 - 17:51
2018-05-02 17:102018-05-03 17:51Europe/HelsinkiSydämen kutsumus (Yle TV1)Kausi 5, 9/12. Sydämen asia. Elizabeth järjestää oppilailleen tilaisuuden seurata kaupungin yrittäjien toimintaa yhden päivän ajan. Kaksi sijoittajaa haluaa nostaa Hope Valleyn pankin takaisin jaloilleen, mutta ovatko heidän aikeensa hyväntahtoiset? HDTelsu.fi
ke 02.05. klo 10:00 - 10:45
Kausi 5, 8/12. Onnen avaimet. Jackin ja Elizabethin avioliitto joutuu heti koetukselle. Pastori Frank jättää Abigailille jäähyväiset. Bill auttaa nuorta tyttöä selvittämään arvoituksen. HD
2018-05-02 10:002018-05-03 10:45Europe/HelsinkiSydämen kutsumus (Yle TV1)Kausi 5, 8/12. Onnen avaimet. Jackin ja Elizabethin avioliitto joutuu heti koetukselle. Pastori Frank jättää Abigailille jäähyväiset. Bill auttaa nuorta tyttöä selvittämään arvoituksen. HDTelsu.fi
ti 01.05. klo 17:10 - 17:55
2018-05-01 17:102018-05-02 17:55Europe/HelsinkiSydämen kutsumus (Yle TV1)Kausi 5, 8/12. Onnen avaimet. Jackin ja Elizabethin avioliitto joutuu heti koetukselle. Pastori Frank jättää Abigailille jäähyväiset. Bill auttaa nuorta tyttöä selvittämään arvoituksen. HDTelsu.fi
ti 01.05. klo 10:00 - 10:45
Kausi 5, 7/12. Sydämeni on sinun. Jackin ja Elizabethin hääpäivä lähestyy ja valmistelut ovat loppusuoralla. Sujuuko kaikki suunnitelmien mukaan? Bill joutuu väijytykseen kuljettaessaan vankia. HD
2018-05-01 10:002018-05-02 10:45Europe/HelsinkiSydämen kutsumus (Yle TV1)Kausi 5, 7/12. Sydämeni on sinun. Jackin ja Elizabethin hääpäivä lähestyy ja valmistelut ovat loppusuoralla. Sujuuko kaikki suunnitelmien mukaan? Bill joutuu väijytykseen kuljettaessaan vankia. HDTelsu.fi
ma 30.04. klo 17:10 - 17:55
2018-04-30 17:102018-05-01 17:55Europe/HelsinkiSydämen kutsumus (Yle TV1)Kausi 5, 7/12. Sydämeni on sinun. Jackin ja Elizabethin hääpäivä lähestyy ja valmistelut ovat loppusuoralla. Sujuuko kaikki suunnitelmien mukaan? Bill joutuu väijytykseen kuljettaessaan vankia. HDTelsu.fi
ma 30.04. klo 10:00 - 10:45
Kausi 5, 6/12. Avoimin sydämin. Abigail pohtii keinoja, miten hän saa kaupungin pankin pysymään pystyssä. Elizabeth yrittää löytää syyn nuoren oppilaansa ongelmiin. Rosemary menee liian pitkälle suunnitellessan Jackin ja Elizabethin häitä. HD
2018-04-30 10:002018-05-01 10:45Europe/HelsinkiSydämen kutsumus (Yle TV1)Kausi 5, 6/12. Avoimin sydämin. Abigail pohtii keinoja, miten hän saa kaupungin pankin pysymään pystyssä. Elizabeth yrittää löytää syyn nuoren oppilaansa ongelmiin. Rosemary menee liian pitkälle suunnitellessan Jackin ja Elizabethin häitä. HDTelsu.fi
pe 27.04. klo 17:10 - 17:55
2018-04-27 17:102018-04-28 17:55Europe/HelsinkiSydämen kutsumus (Yle TV1)Kausi 5, 6/12. Avoimin sydämin. Abigail pohtii keinoja, miten hän saa kaupungin pankin pysymään pystyssä. Elizabeth yrittää löytää syyn nuoren oppilaansa ongelmiin. Rosemary menee liian pitkälle suunnitellessan Jackin ja Elizabethin häitä. HDTelsu.fi
pe 27.04. klo 10:00 - 10:45
Kausi 5, 5/12. Sydämen koti. Jack palaa kotiin ja nuoripari voi vihdoin tehdä yhteisiä suunnitelmia tulevaisuutta varten. Kaupungissa on kireä tunnelma, kun Lee ei pysty maksamaan työntekijöidensä palkkoja. HD
2018-04-27 10:002018-04-28 10:45Europe/HelsinkiSydämen kutsumus (Yle TV1)Kausi 5, 5/12. Sydämen koti. Jack palaa kotiin ja nuoripari voi vihdoin tehdä yhteisiä suunnitelmia tulevaisuutta varten. Kaupungissa on kireä tunnelma, kun Lee ei pysty maksamaan työntekijöidensä palkkoja. HDTelsu.fi
Sydämen kutsumusS
to 26.04. klo 17:10 - 17:53
2018-04-26 17:102018-04-27 17:53Europe/HelsinkiSydämen kutsumus (Yle TV1)Kausi 5, 5/12. Sydämen koti. Jack palaa kotiin ja nuoripari voi vihdoin tehdä yhteisiä suunnitelmia tulevaisuutta varten. Kaupungissa on kireä tunnelma, kun Lee ei pysty maksamaan työntekijöidensä palkkoja. HDTelsu.fi
Sydämen kutsumusSu
to 26.04. klo 10:00 - 10:40
Kausi 5, 4/12. Sydämen ajatukset. Elizabeth auttaa Juliaa perehtymään opettajan ammattiin. Abigail yrittää saada rautateitä rakentamaan asemansa Hope Valleyyn. Onnistuuko hän siinä? HD
2018-04-26 10:002018-04-27 10:40Europe/HelsinkiSydämen kutsumus (Yle TV1)Kausi 5, 4/12. Sydämen ajatukset. Elizabeth auttaa Juliaa perehtymään opettajan ammattiin. Abigail yrittää saada rautateitä rakentamaan asemansa Hope Valleyyn. Onnistuuko hän siinä? HDTelsu.fi
ke 25.04. klo 17:10 - 17:53
2018-04-25 17:102018-04-26 17:53Europe/HelsinkiSydämen kutsumus (Yle TV1)Kausi 5, 4/12. Sydämen ajatukset. Elizabeth auttaa Juliaa perehtymään opettajan ammattiin. Abigail yrittää saada rautateitä rakentamaan asemansa Hope Valleyyn. Onnistuuko hän siinä? HDTelsu.fi
ke 25.04. klo 10:00 - 10:45
Kausi 5, 3/12. Uskon asia. Elizabethin sisar tulee vierailulle Hope Valleyyn. Lee ottaa vastuun kaupungista sillä välin, kun Abigail ja Bill lähtevät Gowenin oikeudenkäyntiin todistajiksi. HD
2018-04-25 10:002018-04-26 10:45Europe/HelsinkiSydämen kutsumus (Yle TV1)Kausi 5, 3/12. Uskon asia. Elizabethin sisar tulee vierailulle Hope Valleyyn. Lee ottaa vastuun kaupungista sillä välin, kun Abigail ja Bill lähtevät Gowenin oikeudenkäyntiin todistajiksi. HDTelsu.fi
ti 24.04. klo 17:10 - 17:54
2018-04-24 17:102018-04-25 17:54Europe/HelsinkiSydämen kutsumus (Yle TV1)Kausi 5, 3/12. Uskon asia. Elizabethin sisar tulee vierailulle Hope Valleyyn. Lee ottaa vastuun kaupungista sillä välin, kun Abigail ja Bill lähtevät Gowenin oikeudenkäyntiin todistajiksi. HDTelsu.fi
ti 24.04. klo 10:00 - 10:44
Kausi 5, 2/12. Joulun taikaa, 2/2. Elizabeth kertoo lapsille sadun toivomuspuusta. Sadun innoittamina Hope Valleyn asukkaat voivat tänä jouluna esittää toiveitaan kaupungin omalle puulle. Entä toteutuuko Elizabethin oma toive? HD
2018-04-24 10:002018-04-25 10:44Europe/HelsinkiSydämen kutsumus (Yle TV1)Kausi 5, 2/12. Joulun taikaa, 2/2. Elizabeth kertoo lapsille sadun toivomuspuusta. Sadun innoittamina Hope Valleyn asukkaat voivat tänä jouluna esittää toiveitaan kaupungin omalle puulle. Entä toteutuuko Elizabethin oma toive? HDTelsu.fi
ma 23.04. klo 17:10 - 17:54
2018-04-23 17:102018-04-24 17:54Europe/HelsinkiSydämen kutsumus (Yle TV1)Kausi 5, 2/12. Joulun taikaa, 2/2. Elizabeth kertoo lapsille sadun toivomuspuusta. Sadun innoittamina Hope Valleyn asukkaat voivat tänä jouluna esittää toiveitaan kaupungin omalle puulle. Entä toteutuuko Elizabethin oma toive? HDTelsu.fi
ma 23.04. klo 10:00 - 10:45
Uusia jaksoja. Kausi 5, 1/12. Joulun taikaa, 1/2. Elizabeth kertoo lapsille sadun toivomuspuusta. Sadun innoittamina Hope Valleyn asukkaat voivat tänä jouluna esittää toiveitaan kaupungin omalle puulle. Entä toteutuuko Elizabethin oma toive? HD
2018-04-23 10:002018-04-24 10:45Europe/HelsinkiSydämen kutsumus (Yle TV1)Uusia jaksoja. Kausi 5, 1/12. Joulun taikaa, 1/2. Elizabeth kertoo lapsille sadun toivomuspuusta. Sadun innoittamina Hope Valleyn asukkaat voivat tänä jouluna esittää toiveitaan kaupungin omalle puulle. Entä toteutuuko Elizabethin oma toive? HDTelsu.fi
pe 20.04. klo 17:10 - 17:55
2018-04-20 17:102018-04-21 17:55Europe/HelsinkiSydämen kutsumus (Yle TV1)Uusia jaksoja. Kausi 5, 1/12. Joulun taikaa, 1/2. Elizabeth kertoo lapsille sadun toivomuspuusta. Sadun innoittamina Hope Valleyn asukkaat voivat tänä jouluna esittää toiveitaan kaupungin omalle puulle. Entä toteutuuko Elizabethin oma toive? HDTelsu.fi
Sydämen kutsumus12u
to 19.04. klo 12:30 - 13:10
Kausi 4, 12/12. Taistelijan sydän. Kaupunkilaiset tukevat Abigailia parhaansa mukaan vaikealla hetkellä. Carson hyväksyy menneisyytensä ja saa mahdollisuuden sovitukseen. (U) HD
2018-04-19 12:302018-04-20 13:10Europe/HelsinkiSydämen kutsumus (Yle TV1)Kausi 4, 12/12. Taistelijan sydän. Kaupunkilaiset tukevat Abigailia parhaansa mukaan vaikealla hetkellä. Carson hyväksyy menneisyytensä ja saa mahdollisuuden sovitukseen. (U) HDTelsu.fi
ke 18.04. klo 12:30 - 13:10
Kausi 4, 11/12. Sydämen salaisuudet.. Elizabeth ottaa Opalin luokseen, kun tytön vanhemmat ovat poissa. Uusi tulokas saapuu Hope Valleyyn, onko hänellä jotain yhteistä Carson Shepherdin kanssa? Cody joutuu vaaraan. (U) HD
2018-04-18 12:302018-04-19 13:10Europe/HelsinkiSydämen kutsumus (Yle TV1)Kausi 4, 11/12. Sydämen salaisuudet.. Elizabeth ottaa Opalin luokseen, kun tytön vanhemmat ovat poissa. Uusi tulokas saapuu Hope Valleyyn, onko hänellä jotain yhteistä Carson Shepherdin kanssa? Cody joutuu vaaraan. (U) HDTelsu.fi
ti 17.04. klo 12:30 - 13:13
Kausi 4, 10/12. Rohkea sydän. Jännittynyt tunnelma Elizabethin ja hänen uusien oppilaidensa välillä jatkuu. Abigail taistelee kahvilansa puolesta. (U) HD
2018-04-17 12:302018-04-18 13:13Europe/HelsinkiSydämen kutsumus (Yle TV1)Kausi 4, 10/12. Rohkea sydän. Jännittynyt tunnelma Elizabethin ja hänen uusien oppilaidensa välillä jatkuu. Abigail taistelee kahvilansa puolesta. (U) HDTelsu.fi
ma 16.04. klo 12:35 - 13:15
Kausi 4, 9/12. Toipuva sydän. Elizabethin luokkaan saapuu uusi oppilas, joka tuo tullessaan hankaluuksia. Lee menettää äänensä, mutta Rosemary rientää apuun. Wyattin uusi hanke on kohtalokas Abigailille. (U) HD
2018-04-16 12:352018-04-17 13:15Europe/HelsinkiSydämen kutsumus (Yle TV1)Kausi 4, 9/12. Toipuva sydän. Elizabethin luokkaan saapuu uusi oppilas, joka tuo tullessaan hankaluuksia. Lee menettää äänensä, mutta Rosemary rientää apuun. Wyattin uusi hanke on kohtalokas Abigailille. (U) HDTelsu.fi
pe 13.04. klo 12:30 - 13:10
Kausi 4, 8/12. Sydän seuraa mukana. Ystävän menehtyminen saa Jackin tekemään vaikeita valintoja. Päätökset saattavat vaikuttaa myös Elizabethin elämään. (U) HD
2018-04-13 12:302018-04-14 13:10Europe/HelsinkiSydämen kutsumus (Yle TV1)Kausi 4, 8/12. Sydän seuraa mukana. Ystävän menehtyminen saa Jackin tekemään vaikeita valintoja. Päätökset saattavat vaikuttaa myös Elizabethin elämään. (U) HDTelsu.fi
to 12.04. klo 12:30 - 13:10
Kausi 4, 7/12. Opettajan tunteella. Elizabeth taistelee puhdistaakseen maineensa ja saadakseen työnsä takaisin. Jack saa huolestuttavia uutisia. Lapset totuttelevat uuteen opettajaan. (U) HD
2018-04-12 12:302018-04-13 13:10Europe/HelsinkiSydämen kutsumus (Yle TV1)Kausi 4, 7/12. Opettajan tunteella. Elizabeth taistelee puhdistaakseen maineensa ja saadakseen työnsä takaisin. Jack saa huolestuttavia uutisia. Lapset totuttelevat uuteen opettajaan. (U) HDTelsu.fi
ke 11.04. klo 12:30 - 13:10
Kausi 4, 6/12. Sydämen muutos. Elizabethilla on ongelmia työssään. Jackin vanha ystävä saapuu vierailulle. Abigailin virka kaupunginjohtajana on uhattuna. Rosemary yrittää saattaa erään parin yhteen. (U) HD
2018-04-11 12:302018-04-12 13:10Europe/HelsinkiSydämen kutsumus (Yle TV1)Kausi 4, 6/12. Sydämen muutos. Elizabethilla on ongelmia työssään. Jackin vanha ystävä saapuu vierailulle. Abigailin virka kaupunginjohtajana on uhattuna. Rosemary yrittää saattaa erään parin yhteen. (U) HDTelsu.fi
ti 10.04. klo 12:30 - 13:10
Kausi 4, 5/12. Yhteistyöllä. Elizabeth ja lapset järjestävät karnevaalit kerätäkseen rahaa uusiin koulutarvikkeisiin. Löytääkö uusi oppilas, Phillip hankkeen myötä tien etäisen isänsä sydämeen? (U) HD
2018-04-10 12:302018-04-11 13:10Europe/HelsinkiSydämen kutsumus (Yle TV1)Kausi 4, 5/12. Yhteistyöllä. Elizabeth ja lapset järjestävät karnevaalit kerätäkseen rahaa uusiin koulutarvikkeisiin. Löytääkö uusi oppilas, Phillip hankkeen myötä tien etäisen isänsä sydämeen? (U) HDTelsu.fi
ma 09.04. klo 12:35 - 13:18
Kausi 4, 4/12. Totuuden voima. Robertista tulee kaupungin sankari, kun hän kertoo kohdanneensa karhun koulun pihalla. Onko kaikki kuitenkaan ihan totta? Elizabeth taivuttelee Robertia kertomaan totuuden. (U) HD
2018-04-09 12:352018-04-10 13:18Europe/HelsinkiSydämen kutsumus (Yle TV1)Kausi 4, 4/12. Totuuden voima. Robertista tulee kaupungin sankari, kun hän kertoo kohdanneensa karhun koulun pihalla. Onko kaikki kuitenkaan ihan totta? Elizabeth taivuttelee Robertia kertomaan totuuden. (U) HDTelsu.fi
pe 06.04. klo 12:30 - 13:11
Kausi 4, 3/12. Sydämen sanoja. Jack ja Elizabeth valmentavat lapsia baseballissa. Elizabeth yrittää saada peliin mukaan myös uuden oppilaansa, joka kärsii polvivammasta. Jack saa merkittävän tunnustuksen. (U) HD
2018-04-06 12:302018-04-07 13:11Europe/HelsinkiSydämen kutsumus (Yle TV1)Kausi 4, 3/12. Sydämen sanoja. Jack ja Elizabeth valmentavat lapsia baseballissa. Elizabeth yrittää saada peliin mukaan myös uuden oppilaansa, joka kärsii polvivammasta. Jack saa merkittävän tunnustuksen. (U) HDTelsu.fi
to 05.04. klo 12:30 - 13:10
Kausi 4, 2/12. Joulu, 2/2. Elizabethilla on päävastuu kaupungin jouluvalmisteluista. Joulukiireiden keskellä seudulle saapuu kulkukauppias, joka saa ihmiset muistamaan mikä merkitys on ilolla ja antamisella. (U) HD
2018-04-05 12:302018-04-06 13:10Europe/HelsinkiSydämen kutsumus (Yle TV1)Kausi 4, 2/12. Joulu, 2/2. Elizabethilla on päävastuu kaupungin jouluvalmisteluista. Joulukiireiden keskellä seudulle saapuu kulkukauppias, joka saa ihmiset muistamaan mikä merkitys on ilolla ja antamisella. (U) HDTelsu.fi
ke 04.04. klo 12:30 - 13:15
Kausi 4, 1/12. Joulu, 1/2. Elizabethilla on päävastuu kaupungin jouluvalmisteluista. Joulukiireiden keskellä seudulle saapuu kulkukauppias, joka saa ihmiset muistamaan mikä merkitys on ilolla ja antamisella. (U) HD
2018-04-04 12:302018-04-05 13:15Europe/HelsinkiSydämen kutsumus (Yle TV1)Kausi 4, 1/12. Joulu, 1/2. Elizabethilla on päävastuu kaupungin jouluvalmisteluista. Joulukiireiden keskellä seudulle saapuu kulkukauppias, joka saa ihmiset muistamaan mikä merkitys on ilolla ja antamisella. (U) HDTelsu.fi
ti 03.04. klo 12:30 - 13:10
Kausi 3, 10/10. Rukouksen voima. Hope Valleyn asukkaat yhdistävät voimansa selviytyäkseen kaivoksen sortumasta ja tulvasta. Vietetäänkö kaupungissa kuitenkin Rosemaryn ja Leen häitä? (U) HD
2018-04-03 12:302018-04-04 13:10Europe/HelsinkiSydämen kutsumus (Yle TV1)Kausi 3, 10/10. Rukouksen voima. Hope Valleyn asukkaat yhdistävät voimansa selviytyäkseen kaivoksen sortumasta ja tulvasta. Vietetäänkö kaupungissa kuitenkin Rosemaryn ja Leen häitä? (U) HDTelsu.fi
ma 02.04. klo 09:05 - 09:45
Kausi 3, 9/10. Kysymyksiä. Jackin äiti tulee yllätysvierailulle. Rosemary valmistelee innokkaasti häitään. Gowen ja Nora päättävät jättää kaupungin aloittaakseen uuden elämän muualla. Seudulla puhkeaa rajuilma. (U) HD
2018-04-02 09:052018-04-03 09:45Europe/HelsinkiSydämen kutsumus (Yle TV1)Kausi 3, 9/10. Kysymyksiä. Jackin äiti tulee yllätysvierailulle. Rosemary valmistelee innokkaasti häitään. Gowen ja Nora päättävät jättää kaupungin aloittaakseen uuden elämän muualla. Seudulla puhkeaa rajuilma. (U) HDTelsu.fi
pe 30.03. klo 09:05 - 09:46
Kausi 3, 8/10. Sydänsuruja. Beckyn ja Codyn tädillä on omia suunnitelmia heidän tulevaisuutensa varalle. Kuka on syyllinen sahan tihutöihin? Rosemaryn tie tähtiin on avoinna. (U) HD
2018-03-30 09:052018-03-31 09:46Europe/HelsinkiSydämen kutsumus (Yle TV1)Kausi 3, 8/10. Sydänsuruja. Beckyn ja Codyn tädillä on omia suunnitelmia heidän tulevaisuutensa varalle. Kuka on syyllinen sahan tihutöihin? Rosemaryn tie tähtiin on avoinna. (U) HDTelsu.fi
to 29.03. klo 12:30 - 13:10
Kausi 3, 7/10. Aina sydämessäin. Codyn sisar, Becky palaa kaupunkiin. Jack yrittää auttaa nuorta uudisasukaspariskuntaa selvittämään erimielisyytensä. Rosemary saa loistavan työmahdollisuuden. (U) HD
2018-03-29 12:302018-03-30 13:10Europe/HelsinkiSydämen kutsumus (Yle TV1)Kausi 3, 7/10. Aina sydämessäin. Codyn sisar, Becky palaa kaupunkiin. Jack yrittää auttaa nuorta uudisasukaspariskuntaa selvittämään erimielisyytensä. Rosemary saa loistavan työmahdollisuuden. (U) HDTelsu.fi
ke 28.03. klo 12:30 - 13:10
Kausi 3, 6/10. Lempeä sydän. Elizabethin uusi oppilas on kylmäkiskoinen luokkatovereitaan kohtaan. Pystyykö Elizabeth selvittämään käytöksen syyn? Rosemary järjestää lapsille tanssiaiset. Kuka sabotoi Leen yritystä? (U) HD
2018-03-28 12:302018-03-29 13:10Europe/HelsinkiSydämen kutsumus (Yle TV1)Kausi 3, 6/10. Lempeä sydän. Elizabethin uusi oppilas on kylmäkiskoinen luokkatovereitaan kohtaan. Pystyykö Elizabeth selvittämään käytöksen syyn? Rosemary järjestää lapsille tanssiaiset. Kuka sabotoi Leen yritystä? (U) HDTelsu.fi
ti 27.03. klo 12:30 - 13:15
Kausi 3, 5/10. Sydämen sankari. Frank on uhka asukkaille, sillä Garrisonin jengi vaatii häntä liittymään joukkoonsa. Pystyvätkö Jack ja Bill pidättämään roistot? Koulutoverin ilkeä kommentti sekoittaa Codyn ajatukset. (U) HD
2018-03-27 12:302018-03-28 13:15Europe/HelsinkiSydämen kutsumus (Yle TV1)Kausi 3, 5/10. Sydämen sankari. Frank on uhka asukkaille, sillä Garrisonin jengi vaatii häntä liittymään joukkoonsa. Pystyvätkö Jack ja Bill pidättämään roistot? Koulutoverin ilkeä kommentti sekoittaa Codyn ajatukset. (U) HDTelsu.fi
ma 26.03. klo 12:35 - 13:16
Kausi 3, 4/10. Aika puhua. Kaupungin asukkaat haluavat eroon pastori Frankista, mutta Abigail, Jack ja Elizabeth yrittävät saada heitä harkitsemaan kantaansa uudestaan. Rosemary auttaa Leetä talousasioissa. (U) HD
2018-03-26 12:352018-03-27 13:16Europe/HelsinkiSydämen kutsumus (Yle TV1)Kausi 3, 4/10. Aika puhua. Kaupungin asukkaat haluavat eroon pastori Frankista, mutta Abigail, Jack ja Elizabeth yrittävät saada heitä harkitsemaan kantaansa uudestaan. Rosemary auttaa Leetä talousasioissa. (U) HDTelsu.fi
to 22.03. klo 12:30 - 13:10
Kausi 3, 3/10. Ongelmia. Elizabeth vuokraa itselleen oman asunnon. Jackilla on myös asuntosuunnitelmia. Codylla on vaikeuksia sopeutua kouluun. Pastori Frankin menneisyys paljastuu. (U) HD
2018-03-22 12:302018-03-23 13:10Europe/HelsinkiSydämen kutsumus (Yle TV1)Kausi 3, 3/10. Ongelmia. Elizabeth vuokraa itselleen oman asunnon. Jackilla on myös asuntosuunnitelmia. Codylla on vaikeuksia sopeutua kouluun. Pastori Frankin menneisyys paljastuu. (U) HDTelsu.fi
ke 21.03. klo 12:30 - 13:10
Kausi 3, 2/10. Uusivuosi, 2/2. Kaupunkilaiset valmistautuvat juhlimaan uuttavuotta. Hyväksyykö Rip jo Elizabethin? Frank varoittaa Jessea, ja käskee tätä lähtemään Hope Valleysta. Codyn sisaren kuume pahenee. (U) HD
2018-03-21 12:302018-03-22 13:10Europe/HelsinkiSydämen kutsumus (Yle TV1)Kausi 3, 2/10. Uusivuosi, 2/2. Kaupunkilaiset valmistautuvat juhlimaan uuttavuotta. Hyväksyykö Rip jo Elizabethin? Frank varoittaa Jessea, ja käskee tätä lähtemään Hope Valleysta. Codyn sisaren kuume pahenee. (U) HDTelsu.fi
ti 20.03. klo 12:30 - 13:10
Kausi 3, 1/10. Uusivuosi, 1/2. Jack ja Elizabeth päättävät luottaa toisiinsa. Rosemary organisoi kaupunkiin isoa uudenvuoden juhlaa. Pastori Frank saa vieraan menneisyydestä. Onko Bill Avery syytön? (U) HD
2018-03-20 12:302018-03-21 13:10Europe/HelsinkiSydämen kutsumus (Yle TV1)Kausi 3, 1/10. Uusivuosi, 1/2. Jack ja Elizabeth päättävät luottaa toisiinsa. Rosemary organisoi kaupunkiin isoa uudenvuoden juhlaa. Pastori Frank saa vieraan menneisyydestä. Onko Bill Avery syytön? (U) HDTelsu.fi
ma 19.03. klo 12:35 - 13:15
Kausi 2, 10/10. Täydestä sydämestäni. Elizabeth ja Jack jättävät erimielisyytensä hetkeksi syrjään, kun he etsivät Ripiä. Abigail ja uusi pastori menevät yhdessä kalaan. Bill jatkaa salaisia tutkimuksiaan. (U) HD
2018-03-19 12:352018-03-20 13:15Europe/HelsinkiSydämen kutsumus (Yle TV1)Kausi 2, 10/10. Täydestä sydämestäni. Elizabeth ja Jack jättävät erimielisyytensä hetkeksi syrjään, kun he etsivät Ripiä. Abigail ja uusi pastori menevät yhdessä kalaan. Bill jatkaa salaisia tutkimuksiaan. (U) HDTelsu.fi
pe 16.03. klo 12:30 - 13:10
Kausi 2, 9/10. Seuraa sydäntäsi. Rosemary närkästyy, kun Lee löytää itselleen uuden seuralaisen. Bill Avery joutuu palaamaan Hope Valleyyn. Hänen vaimonsa, Nora seuraa perässä. Nora antaa Abigailin kuulla kunniansa. (U) HD
2018-03-16 12:302018-03-17 13:10Europe/HelsinkiSydämen kutsumus (Yle TV1)Kausi 2, 9/10. Seuraa sydäntäsi. Rosemary närkästyy, kun Lee löytää itselleen uuden seuralaisen. Bill Avery joutuu palaamaan Hope Valleyyn. Hänen vaimonsa, Nora seuraa perässä. Nora antaa Abigailin kuulla kunniansa. (U) HDTelsu.fi
to 15.03. klo 12:30 - 13:10
Kausi 2, 8/10. Näkemyseroja. Elizabethin ja Jackin erimielisyydet jatkuvat. Molemmat puolustavat kiihkeästi läheisiään. Pystyykö Jack sittenkään sopeutumaan Elizabethin maailmaan? Rosemary tekee uuden aluevaltauksen. (U) HD
2018-03-15 12:302018-03-16 13:10Europe/HelsinkiSydämen kutsumus (Yle TV1)Kausi 2, 8/10. Näkemyseroja. Elizabethin ja Jackin erimielisyydet jatkuvat. Molemmat puolustavat kiihkeästi läheisiään. Pystyykö Jack sittenkään sopeutumaan Elizabethin maailmaan? Rosemary tekee uuden aluevaltauksen. (U) HDTelsu.fi
ke 14.03. klo 12:30 - 13:10
Kausi 2, 7/10. Sydämen koti. Jack ja Elizabeth lähtevät Hamiltoniin kuultuaan sisarustensa auto-onnettomuudesta. Onnettomuus kuohuttaa tunteita. Lee ja Gowen kiistelevät maaomistuksista. (U) HD
2018-03-14 12:302018-03-15 13:10Europe/HelsinkiSydämen kutsumus (Yle TV1)Kausi 2, 7/10. Sydämen koti. Jack ja Elizabeth lähtevät Hamiltoniin kuultuaan sisarustensa auto-onnettomuudesta. Onnettomuus kuohuttaa tunteita. Lee ja Gowen kiistelevät maaomistuksista. (U) HDTelsu.fi
www.telsu.fi > ohjelmatiedot > Sydämen kutsumus
https://www.telsu.fi/l/sydamen-kutsumus_6093480_1.jpg
Arvosana 3.9/5, annettu 165 ääntä.
Bates Motel22:05 - 22:50 Yle TV2 Elävä arkisto: Esa-Pekka Salonen 60 v22:20 Yle Teema & Fem One Minute, Maestro22:22 Yle Teema & Fem The Promise22:50 - 00:50 Yle TV2 u Ulkolinja: Vakoilun uudet keinot22:55 - 23:40 Yle TV1 Paratiisihotelli Ruotsi23:15 - 00:10 Liv Kuolema yövuorossa23:35 - 00:35 Frii Syyttömästi tuomittu23:40 - 00:30 Yle TV1 u Kuppilat kuntoon, Jyrki Sukula!23:45 - 00:45 Nelonen u The Same Sky - Isku sydämeen17.8. klo 00:30 - 01:20 Yle TV1 u Seksileikeistä ensiapuun17.8. klo 00:35 - 01:30 Frii Isänmaan puolesta17.8. klo 00:35 - 01:40 MTV3 u
Pinnalla juuri nyt: Paratiisihotelli Ruotsi, Urheiluruutu, Salatut elämät, Kyttäputki: Havaiji 5-0, Shetlandsaarten murhat, Masterchef Australia, Kauniit ja rohkeat, Sohvaperunat, Sinkkuelämää, Voit luottaa minuun

matches: HD HD HD HD HD HD HD HD HD HD HD HD HD HD HD HD HD HD HD HD HD HD HD HD HD HD HD HD HD HD HD HD HD HD HD HD HD


text:
Sex Video Homoseksuaaliseen Suomi Pettämissivusto / Discreet Gay Dating
Abuelas gratis porrno gratis de lucía videos tias fallando sexo amateur universitarias follando sextube porno anal videos eroticos maduras follando japonesas playas nudistas famosa follando latinas zorras calientes porno tran videos calientes enfermeras follando tube porno de lesbianas maduras pajeandose eyaculaciones femeninas porno gratis viejos xxx videos bareback mejores paginas porno maduras videos porno los mejores vídeos gratis porno gratis videos porno de lesvianas phorno vídeos porno viejas cachondas porno africano las tetas negras x masajes porno videos gratis tetas masage rooms videos sexo trios amateur gordas maduras gratis webcam videos amateur porno espanol cumloader xxx sexo porn milf vids actores porno en la playa peliculas porno duro coño depilado peliculas porno español gratis maduras sexo arabe chicas pornos gratis gang bang tube porno enanos porno pelirrojas porno folladas xxx ver vídeos pornos lesbicos gratis casting porno negras anal videos españoles gratis de lesbianas porno gratis gonzo porno trios tetas negras desnudas videos manga porno gratis tetas gordas tetonas chicos jovenes lesvianas porno de putas videos hentaixxx videos maduritas travestis follando gratis pollas enormes porno español video porno gratis sado videos pono gratis sexo culos hd bondage porno con polla porno grtis gorditas pornoanal chicas buenas gordas porn videos porno gratis porno xxx maduras tube xxx culos negras porno playa video trio porno madre hentai3d video porno cachondo petardas lesbianas follando madres porno bi lesbianas negro porno español porno amateur hombres xxmaduras videos pornos video porn porno de fiesta porno en fiestas xxx porno porno sado xxx seso gratis lesbianas gratis de maduras travestis gratis sexo xxx video de madres videos folladas porno para parejas follando pornstars hd bajar porno masage peliculas porno japones ama de soltera porno sado videos folladas duras videos porno on blondes cumlouder español gratis folla a joven videos interracial videos x videos porno intercambio parejas porno abuelas orgias gratis porno en castellano porno sexso peliculas gratis porno cam xxx porno lesbianas xvideos porno chicos fetiche madura se la playa videos transexuales porno en español porno de orgias videoa porno video porno libre dando por el porno gratis ruvias follando zorrras páginas porno gratis coños chicas lesbianas españolas follando en español petardash video de porno de putas cachondas folladas chicasguarras mejor porno gratis maduras xxx rubias xxx tetas naturales actrices xxx pies jovenes calientes vídeos de negros porno manga porno gratis amateur porn porno para mujeres maduras follando sexo cam amateur hd videos x videos porno gratis actrices del porno en tanga masaje xxx en español gratis maduras.
con chicas porno homosexual follando videos porno gratis videos porno español gratis beso negro chicas follando se la folla video sexo en hd maduros follando ver peliculas porno asiatico porn tube peliculas porno porno gratis video de eyaculaciones femeninas ver videos porno madrastras xxx lesbianas pelis porno erotico hentai porno porno gratis mujeres maduras trios videos maduras masage porno hratis chochos eyaculando videos porno xxx gratis videos sexo amater videos porno videos porno de madres videos porno gratis español petardash porni gratis tetas chicas negras desnudas videos porno gartis videos interracial amateur tube hd follada anal gratis ver video putas españolas follando videos gratis tetas de gordas corriendose follando juntas videos jovenes maduras x porno las mejores videos porno gratia hentai x españoles erotico trios gratis fotos porno follando videos trabestis tias buenas jovenes videos porno alta definicion chicas desnudas culonas ver videos hentaixxx abuelas masturbandose sexo latinas xxx videos porno madre videos tetas xx sexo grtis gorditas videos gordas maduras tetonas follando video de putas xxx sexo videos x videos porno español fiesta porno gratis porno chica corriendose kitty jane pareja española trans videos porno grstis videos porno madre e hija porno enfermeras porno porno casero maduras videos de sexo transexuales chicas buenas desnudas playa poorno gratis de lesbianas follando en accion pelicula porno x videos peliculas porno en español tetonas películas porno espanol porno transexual xxx maduras sexo con condon maduras xxx mujeres en la folla a joven gratis de porno hentai porno viejas guapas desnudas sexo amateur x videos porno travestis porno completos porno con mujeres follando viejas xxx videos sexo grati tetas jovenes lesvianas jovenes video pirno español sonia baby porno videos videos prono gratis negras cachondas free videos transexuales gratis videos hd gratis de hombres negros porno gratis de maduras gratis peludas pilladas desnudas playa amateurs tetonad melani rios porno grstis xxmaduras peliculas maduras cachondas videos xxx videos sexo erotico video de lucia xxx tube hd pornografía gratis pollas descargar videos porno brutal anal duro gratis lesbicos gratis muy peludos hd porn party porn porno gratis porno maduros coño videos gey gratis maduritas x grandes videos porno anal chupando pollas enormes tetas grandes naturales chicas putas porno travesti masaje porn tetas grandes follando peliculas porno videos porno gratis peludas lesbianas follando cuarentonas follando tube videos gratis putas videos ñorno jasmine webb zorras lesbianas madura las mas putas videos porno hratis sexo pornstar famosas abuela analporn sexo conchas peludas peliculas porno modelos pelis porno xx secretarias rusas porno manga porno joven videos porno porno videos x secretaria follando a hombres desnudos porno grati videos porno tetas grandes pollas grandes xxx gratis latinas cachondas videos maduros videos xx gratis peluda follando bajar porno negra se folla a su hija follan abella anderson videos folladas lesbianas vidios porno violacion lisa ann porn videos pornos hd videos lesbicos videos porno tias buenas xxx porno x masajes xxx tetas jovenes xxx maduras spanish porn free hd nacho vidal anal porno videos porno español gratis abuelas follando gratis porno porn videos de chinas pono gratis castellano gratis folla en español samia duarte chicas chupando pollas mamada jinx maze anal videos deporno doble penetracion paris porn negras porno tetas grandes videos maduras xxx colegialas porno intercambio parejas sextube porno gratis los mejores paginas pornos gratis castellano erotico gratis mujeres maduras hd videos de tetonas manga porno gratis viejos xxx mujeres videos xxx video trio amateur pollas es.
cumlouder porno putas viciosas hentay secretarias porno gratis video videos porno de sexo video de transexuales videos pono follar gordas lesvianas chicas putas videos de mujeres maduras gordas maduras españolas porno gartis videos porno gey gratis haciendo pajas videos prono gratis poyas grandes videos porno con jovenes calientes follando maduras videos porno sado tube guarras chicas tetonas mujeres en vivo video maduras con viejos gordita española maduras videos amateur video porn vidios porno con mujeres follando ver video porno full hd rubias calientes videos español grati como chupar un coño madre y joven porn bus maduras.
Veikkaus julkisti kaikkein arvotuimmat Eurojackpot-numerot iltasanomat Rikosseuraamuslaitokselle aiotaan antaa oikeus puuttua dronejen lennättämiseen vankila-alueella MTV Pallokerhossa puidaan viimeisiä alkulohkon otteluita ja arvioidaan viikonlopun pudotuspelejä. Trump ei sulkenut pois mahdollisuutta tunnustaa Krimin liittäminen Venäjään iltasanomat Miten voit te elää tuolla tavalla, halventaa täysin rakkauden, luottamuksen ja toisen ihmisen kunnioituksen. Lottopotti nousee 6,5 miljoonaan euroon — illan arvonnassa ei ollut täysosumia MTV Asuntolainojen lainakatto muuttuu heinäkuun alussa.
: Sex video homoseksuaaliseen suomi pettämissivusto
HOMO HOT POJAT TAMPERE ORGASMI NAISELLA Jalkapallon MM-kisojen pelit jatkuvat lauantaina Venäjällä, kun neljännesvälierät käynnistyvät. Viisi maalia lohkovaiheessa paukuttanut Englannin Harry Kane on luonnollisesti tämän hetken suursuosikki maalikuninkaaksi. Sen todistaa carolinalaiskäärme, joka on hotkinut selvästi liian ison lounaan yhdellä kerralla sulatettavaksi. Näihin voit vaikuttaa itse stara Uutuuskirja kuningatar Elisabetin ja prinssi Philipin rakkauselämästä on nostattanut tunteet pintaan Iso-Britanniassa.
Sex video homoseksuaaliseen suomi pettämissivusto Yle homoseksuaaliseen tv1 aamu tv omakuva.org
MIES MATURE MIES GAY ETSII MIESTÄ PK Seksikkäät stringit emmaljunga tampere gay
Matkustajien peruutusoikeus laajenee, kun matkapalveluyhdistelmälaki tulee voimaan huomenna. Epäonnistumiset radalla johtavat usein rajuun turhautumiseen, joka purkautuu kisan päätyttyä. Luonto taivutti sateen ja valon kaareksi Helsingin ennätyksellisen Priden päätösjuhlan ylle iltasanomat Sisäministeri yllättyi EU-johtajien sovusta: Etusivu Viihdeuutiset Kaikki Viihdeuutiset Euroviisut Festarit Uusimmat Viihdeuutiset -artikkelit Anna Abreun toppi paljasti sisältönsä Provinssissa — nännit kuulsivat läpi Pesukarhu oli pulassa — pää jumiutui maapähkinävoipurkkiin Julia Roberts liittyi Instagramiin — homo areena4 hot pojat yli puoli miljoonaa seuraajaa Jalkapalloilijan voitonjuhlinnalle nolo käänne — pallo päin omia kasvoja! Räikkönen ja Bottas paalujahdissa Itävallassa, ratkaisuhetket käynnissä — IS seuraa aika-ajoja iltasanomat
Ilmainen gay seksi alastonsumi
panokoulu nussimis gay tarinoita

matches: hd hd hd hd hd hd hd hd hd hd hd hd


text:
Free Homoseksuaaliseen Gay Sex Thai Hieronta Turussa / Vapaa Homoseksuaali
14 March, 2018 by Elli Erben
Porno gratis pollas grandes ver porno gratis tetas grandes follando abuelas coños muy grandes videos de tetas enormes follando como locas culos negras gordas culonas paris hilton porno h follando viejos españoles gratis porno porno tetudas maduras ver vidios de mujeres maduras porno eyaculacion femenina follando coños muy grandes pollas grande trios porno gratis video videos porno masage erotico hentai porno lesvi shyla stylez hd porn videos porno españolas follando hd tetas travestis follando con tetas tias en castellano porno de polla porno sexo peludas fetichismo pies xvideos porno hentai gratis maduras porno trios laura lion ver porno travesti jaen videos porno gratis de lesbianas viejas porno tetas grandes pollas fayna vergara videos porno de parejas coño culos follando abuelas videos de viejas chupando pollas grandes videos putasviejas maduras mangas hentai video porno español porno gratis porno gratis tetona mujeres maduras maduras.
cumlouder mujeresmasturbandose videos porno duro ver videos porno hentay en la playa masage pelis porn videos xx maduras follando porn 18 videos demaduras videos porno lesbiana videos porno videos porno chino gratis putas viciosas hentay porn 18 porno cratis cumloder videos de maduras animacion porno transexual porno xxx tetas grandes follando madre se folla a su hija follando lesbianas viejas fallando joven tetona masturbandose maduras videos putas cachondas porno frances videos gratis grandes porno de lesbianas chicas guaras peliculas porno secretarias follando viejas lesbianas spanish porn ver videos pornograficos gratis sexsogratis muyputas porn videos tranxesuales voyeur seso duro español porno extremo zorras peludas videos pornos xxx videos de sexo videos porno hentai video maduras eroticas hentai video videos actrices del porno gratis sexo con potno porno.
con sexo gorditas follando blanca nieves porno español parejas porno de soltera porno de viejas sexi porno gratia hentai jovenes videos xxx vídeos follando latinas videos de coños peludos gratis abuelas follar abuelas zorras xxx videos porno amater casero vídeos porno hombres negros melani rios zorras peludas videos porno paja española follando en grupo nuria tetona follando porno amas de parejas xxx videos xxx rubias x masajes orgias vintagexxx videos lesvianas gratis xxx vídeos porno gey gratis lesvianas porno gratis videos porno paja con abuelas anal duro porno corrida vaginal chicas desnudas ver videos pornos gratuitos videos gratis folladas chicasguarras morenas enana follando muizoras amateur porn chochos porno vidio porno españolas porno joven chupa pollas negras actricesporno cincuentonas cachondas porno castellano viejosfollando chicas jovenes follando en castellano videos gratis polla porno africano videos porno gratis videosputas sexi porno chinos follando vidios maduras follando a su vecina cachonda porno caliente samantha bentley videos porno para parejas españolas maduras x amater corridas xxx partyhardcore enfermeras sexo amateur porno gratis porno de negros videos porno japones videos lesvianas folladas porno de polla larga como follan chicas masturvandose abuelas x en casa xxx pies video pormo porno porno gratis amateur follando porno español maduras en español porno milfs xxx grati porno de tetonas follando porno anal porno maduras sex free porno sexo anal porno con viejos follando folladoras mujeres masturbandose sexo anal brutal porn paris hilton porn tube xxx ver pelis porno gratuito chicos porno lesbianas negro xvideos sandra milka mujeres chupando polla folladoras maduras con maduras españolas dunia montenegro tiffany star maduros follando pollas gordas super porno en español hd chicas buenas tetas grandes eyaculaciones femeninas sex porn porno porno duro peli porno despedida soltera porno madrastras xxx gorditas intercambio parejas follando lesbianas travestis maduras porno parejas amateur universitarias calientes videos porno español triple penetracion descargar porno modelos rubias tetonas parejas coño maduras videos gratis coño depilado peliculas porno gratis asiaticas folladas en español porno gratis putas follando playa paginas porno gratis castin porno fuerte coño negras gordas videos sexo anal manga hentay secretarias porno para descargar videos famosas es.
con doble penetracion anal amateur porn porno porno en hd super porno mujer mujeres con rubias tetudas videos porno porno follando madres ruvia19 travesti gratis masaje con follada romantica enanas porno tran porno.
cumlouder españolas vidio porno películas porno gratis en español videos maduras tias follando francheska jaimes porno gratis follando videosx hd videos porno columber en español embarazadas porno masturbacion lesbianas maduras españolas alexistexas orgasmo xxx gorditas travestis con pollas porno pelirojas pollas grandes videos de despedidas de maduras sex tube amateur videos porno vídeos porno gratis porn vintage español videos videos porno videos gratis abuela enfermeras lesbianas hd videos porno madre hijo videos pornograficos gratis porno videos poeno español negros embarazadas desnudas mujeres gratis porno red porn bus maduras.
. Leave a Reply Cancel reply Your email address will not be published. Mutta kai sieltä voi ihan oikeatakin seuraa löytää jos jaksaa yrittää, ainakin minä löysin. Pimeät huoneet eli dark roomit ovat sananmukaisesti sysipimeitä kopelointi- suihinotto- ja naimapaikkoja, joissa ei vastapuolen ikää, ulkonäköä eikä liioin terveyden tilaakaan paljon kysellä. Loppuun asti ottaminen tarkoittaa siemennesteen nielemistä. Saisko täältä seuraa 33v heterobikokeilijalle?
Thai sex massage koodi chat net. Onko kukaan oikeesti löytänyt seksiseuraa tuolta therapyworld. Mutta kai sieltä voi ihan oikeatakin seuraa löytää jos jaksaa yrittää, ainakin minä löysin. Jatkoin kuitenkin ratsastamista aina siihen asti kunnes Jarmo tuli toistamiseen. Ei mitään yksityiskohtia tarvii selvittää, mutta onko tuo vaan semmonen paikka joka on vaan täynnä feikkejä?

matches: hd hd hd hd hd hd


text:
Finnsatilta ja Panasonicilta uusia Cable Ready HD -laitteita - AfterDawn
Finnsatilta ja Panasonicilta uusia Cable Ready HD -laitteita
Kirjoittaja Kaarlo Räihä @ 17.3.2009 12:24 Kommentteja (3)
Cable Ready HD -hyväksyttyjen laitteiden valikoimat Suomessa ovat parantuneet hieman, kun sekä Finnsat että Panasonic ovat saaneet Cable Ready HD -hyväksynnän tuotteilleen. Cable Ready HD -hyväksynnän myötä laitteet tukevat korttilinkitystä, joten niillä voi katsella kaapeliverkon maksukortin vaativia teräväpiirtolähetyksiä. Finnsatin ensimmäinen Cable Ready HD -laite on tallentava FHD3200PVR-C -digiboksi. Uutukaisen ominaisuuksiin kuuluvat mm. HDMI- ja SCART-ulostulot, kaksi viritintä, 320 gigatavun kiintolevy ja ns. Jukebox-toiminto, jonka avulla digiboksin kiintolevyltä löytyvästä materiaalista voi luoda erilaisia soittolistoja.
Maaliskuussa myyntiin tulevan laitteen suositushinta on 599 euroa.
Panasonic on saanut puolestaan Cable Ready HD -hyväksynnän useille TX-P-sarjan plasmatelevisioille (esim. TX-P54Z1E, TX-P65V10E sekä TX-P42GA11) ja TX-L-sarjan LCD-televisioille (esim. TX-L37V10E, TX-L26X10Y ja TX-L32GA11). Panasonicilta löytyy valikoimistaan tällä hetkellä 38 Cable Ready HD -hyväksynnän saanutta digitelevisiota. Aiemmin Cable Ready HD -hyväksynnän saaneita televisioita kauppasi ainoastaan Samsung.
<Apple: Uusi iPod Shuffle ei sisällä lisää DRM-suojauksia
>Mininovan ja BREIN:in oikeustaistelu alkaa toukokuussa
3 kommenttia 117.3.2009 13:03
Eipä tule tähän talouteen noita DRM-paskeita. Otti aivoon jo aikoinaan pakollinen kortti ilmaisia DVB-C-lähetyksiä varten.
217.3.2009 14:01
Mahtaako Sony Bravia telkut saada joskus päivityksen kautta Cable Ready HD hyväksynnän, vai riittääkö siihen Cable Ready HD hyväksytty kortinlukija?
314.4.2009 14:44
avirtaLähetä yksityisviesti
Sonyn sivuilla on vieläkin viesti että Bravioiden osalta testaukset ovat käynnissä. Ei mitään tietoa koska niistä tulee Cable Ready HD. Softapäivityksellä tosin lupaavat tuoda tuen laitteisiin.
Kaapelin maksu-HD lähetyksiin tarvitsee kokonaisen ketjun Cable Ready HD härpäkkeitä eli TV ja Conax moduli pitää olla molemmat leimalla varustettuja.

matches: HD HD HD HD HD HD HD HD HD HD HD HD


text:
Kokouksen koollekutsuminen ja esityslista | Mikkeli
Kokous 15.8.2017
Kokouksen koollekutsuminen ja esityslista
Tarkastuslautakunta, kokous 15.8.2017
§ 3 Kokouksen koollekutsuminen ja esityslista
MliDno-2017-1663
Mikkelin kaupungin hallintosäännön 137 §:n mukaan kokouskutsu, esityslista, liitteet ja oheismateriaali voidaan lähettää kirjallisesti tai sähköisesti toimielimen päättämällä tavalla. Kokouskutsun antaa puheenjohtaja tai hänen estyneenä ollessaan varapuheenjohtaja. Kokouskutsussa on ilmoitettava kokouksen aika ja paikka sekä käsiteltävät asiat. Kokouskutsussa on mainittava, mitä toimielimen päätöksentekotapaa noudatetaan kunkin asian kohdalla. Jos asia käsitellään sähköisessä päätöksentekomenettelyssä, tulee kutsussa ilmaista, mihin mennessä asia on käsiteltävä sähköisesti. Kokouskutsu lähetetään jäsenille ja varajäsenille sekä muille, joilla on läsnäolo-oikeus tai –velvollisuus, toimielimen päättämällä tavalla. Esityslista on lähetettävä vähintään neljä (4) päivää ennen kokousta, jolleivat erityiset syyt ole esteenä.
Hallintosäännön 83 §:n mukaan tilintarkastajalla ja konsernitarkastajalla on läsnäolo- ja puheoikeus tarkastuslautakunnan kokouksissa. Tilintarkastajalla ja lautakunnan määräämillä luottamushenkilöillä ja viranhaltijoilla on läsnäolovelvollisuus lautakunnan kokouksessa lautakunnan niin päättäessä. Kaupunginhallitus ei voi määrätä edustajaansa tarkastuslautakunnan kokouksiin. Tarkastuslautakunnan päätökset tehdään ilman viranhaltijaesittelyä puheenjohtajan selostuksen pohjalta.
Hallintosäännön 138 §:n mukaan esityslistat julkaistaan kaupungin verkkosivuilla. Hallintosäännön 139 §:n mukaan asian käsittely voidaan siirtää jatkokokoukseen, johon ei tarvitse antaa eri kutsua; kokouksesta poissa olleille lähetetään sähköinen viesti jatkokokouksen ajasta ja paikasta sekä jatkokokouksen päätöksentekotavasta.
Hallintosäännön 140 §:n mukaan toimielimen jäsenen, joka on estynyt saapumasta kokoukseen, on itse kutsuttava varajäsen sijaansa. Milloin jäsen on esteellinen käsittelemään jotakin asiaa kokouksessa tai esteen vuoksi ei voi osallistua jonkin asian käsittelyyn, hän voi kutsua varajäsenen kokoukseen sitä asiaa käsittelemään.
Juhani Oksman, juhani.oksman@outlook.com
Tarkastuslautakunta päättää, että esityslista/kokouskutsu julkaistaan kaupungin verkkosivuilla sekä lähetetään sähköisesti tarkastuslautakunnan jäsenille ja varajäsenille sekä niille, joilla on läsnäolo-oikeus tai -velvollisuus kokouksessa, vähintään neljä (4) päivää ennen kokousta.
§ 1 Tarkastuslautakunnan kokoonpano ja kokouksen laillisuuden ja päätösvaltaisuuden toteaminen
§ 4 Tarkastuslautakunnan esittelijä ja pöytäkirjanpitäjä
§ 5 Tarkastuslautakunnan kokoukset
§ 6 Tarkastuslautakunnan työskentely ja jäsenten esteellisyydet
§ 7 Tarkastuslautakunnan seuraava kokous
§ 8 Muut asiat, tarkastuslautakunta

matches:
§ 3
§ 1
§ 4
§ 5
§ 6
§ 7
§ 8


text:
Yllättävä planeetta, jolla on kolme aurinkoa | ESO Suomi
ESO:n VLT-teleskoopin SPHERE-havaintolaitetta käyttänyt tähtitieteilijäryhmä on kuvannut kaikkien aikojen ensimmäistä kolmoistähtijärjestelmän sisällä kiertävällä laajalla radalla havaittua planeettaa. Tällaisen planeetan kiertoradan oletettiin olevan epävakaan ja luultavasti johtavan planeetan nopeaan sinkoutumiseen ulos järjestelmästä. Jotenkin tämä on kuitenkin selvinnyt. Tämä odottamaton havainto antaa ymmärtää, että tällaiset järjestelmät saattavat itse asiassa olla aiemmin oletettua yleisempiä. Tulokset julkaistaan julkaisusarjan Science verkkosivuilla 7. heinäkuuta 2016.
Tähtien sota -saagan Luke Skywalkerin kotiplaneetta, Tatooine, oli outo maailma, jonka taivaalla on kaksi aurinkoa, mutta tähtitieteilijät ovat nyt löytäneet planeetan vieläkin eksoottisemmassa järjestelmässä, jossa havaitsija joko kokisi loputonta päivänvaloa tai nauttisi kolmoisauringonnousuista ja -laskuista joka päivä – riippuen vuodenajoista, jotka kestävät ihmisen elinikää pitempään.
Tämän maailman havaitsi yhdysvaltalaisen Arizonan yliopiston johtama tähtitieteilijäryhmä käyttäen suoraa kuvausta ESO:n VLT-teleskoopilla (Very Large Telescope) Chilessä. Planeetta, HD 131399Ab [1], on erilainen kuin mikään tunnettu maailma. Sen kiertorata kolmoistähden kirkkaimman tähden ympärillä on laajin tähän mennessä usean tähden järjestelmästä havaittu. Tällaisest kiertoradat ovat usein epävakaita, johtuen järjestelmän kahden muun tähden monimutkaisista ja muuttuvista painovoimavaikutuksista, ja vakaarataisten planeettojen oletettiin olevan hyvin epätodennäköisiä.
Noin 320 valovuoden etäisyydellä Maasta Kentaurin tähdistössä (Centaurus) sijaitseva HD 131399Ab on noin 16 miljoonan vuoden ikäinen, mikä tekee siitä myös yhden nuorimmista tähän mennessä löydetyistä eksoplaneetoista, ja yksi hyvin harvoista suoraan kuvatuista planeetoista. Noin 580 Celsius-asteen lämpötiloineen ja arvioituine neljän Jupiterin massan massoineen se on myös yksi kylmimmistä ja vähiten massiivisista suoraan kuvatuista eksoplaneetoista.
"HD 131399Ab on yksi harvoista suoraan kuvatuista eksoplaneetoista ja se on ensimmäinen näin mielenkiintoisessa dynaamisessa konfiguraatiossa," sanoi yhdysvaltalaisen Arizonan yliopiston Daniel Apai, yksi uuden tutkimusjulkaisun kirjoittajista.
"Noin puolet 550 Maan vuotta kestävästä planeetan vuodesta taivaalla on näkyvillä kolme tähteä; himmeimmät kaksi ovat aina paljon lähempänä toisiaan ja niiden näennäinen välimatka kirkkaimmasta tähdestä muuttuu vuoden mittaan," lisää Kevin Wagner, tutkimusjulkaisun pääkirjoittaja ja planeetan HD 131399Ab löytäjä [2].
Kevin Wagner, joka on Arizonan yliopiston jatko-opiskelija, tunnisti planeetan satojen planeettaehdokkaiden joukosta ja johti jatkohavaintoja sen luonteen selvittämiseksi.
Planeetta on myös ensimmäisen eksoplaneetan havaitsemisen virstanpylväs VLT-teleskoopin SPHERE-havaintolaitteella. SPHERE on herkkä infrapunavalolle, minkä ansiosta se havaitsee nuorten planeettojen lämpöjälkiä sekä monimutkaisia piirteitä, jotka korjaavat ilmakehän häiriöitä ja estävät niiden emotähtien muutoin sokaisevan valon näkymistä.
Vaikka planeetan kiertoradan tarkka määrittäminen sen emotähtien lomassa vaatii toistuvia ja pitkäkestoisia havaintoja, havainnot ja simulaatiot näyttävät vihjaavan seuraavanlaista skenaariota: nimellä HD 131399A tunnetun, kirkkaimman tähden on arvioitu olevan 80% Aurinkoa massiivisemman ja sitä kiertää kaksi vähemmän massiivista tähteä, B ja C, noin 300 AU:n etäisyydellä (yksi AU eli tähtitieteellinen yksikkö vastaa Maan ja Auringon keskietäisyyttä). Tähdet B ja C pyörivät toistensa ympäri kaiken aikaa kuin kieppuva käsipaino. Niiden etäisyys on suunnilleen sama kuin Auringon ja Saturnuksen etäisyys (10 AU).
Tässä skenaariossa planeetta HD 131399Ab kulkee tähden A ympärillä kiertorataa, jonka säde on noin 80 AU, eli noin kaksi kertaa Pluton rata aurinkokunnassa, ja jolla planeetta kulkee noin kolmasosan etäisyyden päässä tähden A ja tähtiparin B/C välillä. Julkaisun kirjoittajat huomauttavat, että koko joukko rataskenaarioita on mahdollisia ja järjestelmän pitkän aikavälin pysyvyyden täytyy odottaa suunniteltuja jatkohavaintoja, jotka rajaavat paremmin planeetan rataa.
"Jos planeetta olisi kauempana järjestelmän massiivisimmasta tähdestä, se olisi lentänyt ulos järjestelmästä," selittää Apai. "Tietokonesimulaatiomme ovat osoittaneet, että tämänkaltainen kiertorata voi olla vakaa, mutta jos tilanne muuttuu vähänkin, se voi tulla epävakaaksi hyvin nopeasti."
Monitähtijärjestelmien planeetat kiinnostavat tähtitieteilijöitä ja planetologeja erityisesti koska ne tarjoavat esimerkin siitä kuinka planeettojen muodostumismekanismit toimivat näissä äärimmäisissä skenaarioissa. Siinä missä monitähtijärjestelmät vaikuttavat meistä eksoottisilta kiertäessämme yksittäistä tähteä, monitähtijärjestelmät ovat itse asiassa yhtä yleisiä kuin yksittäiset tähdet.
"Ei ole selvää kuinka tämä planeetta päätyi laajalle radalleen tässä äärimmäisessä järjestelmässä emmekä pysty sanomaan vielä mitä tämä tarkoittaa laajemmalle ymmärtämyksellemme erityyppisistä planeettajärjestelmistä, mutta se osoittaa, että vaihtelevuus on suurempaa kuin monet olisivat pitäneet mahdollisena," päättää Kevin Wagner. "Se mitä me tiedämme on, että monitähtijärjestelmien planeettoja on tutkittu paljon harvemmin, mutta ne ovat mahdollisesti yhtä lukuisia kuin planeetat yksittäisten tähtien järjestelmissä."
[1] Kolmoistähden kolme komponenttia on nimetty kirkkaimmasta himmeimpään HD 131399A, HD 131399B ja HD 131399C. Planeetta kiertää kirkkainta tähteä ja on siten saanut nimen HD 131399Ab.
[2] Suuren osan planeetan vuodesta tähdet näyttävät olevan taivaalla lähellä toisiaan, mikä johtaa tuttuihin yö- ja päiväpuoliin sekä ainutlaatuisiin kolmoisauringonlaskuihin ja -nousuihin joka päivä. Planeetan liikkuessa radallaan, tähdet etääntyvät toisistaan joka päivä, kunnes saavuttavat hetken, jolloin yhden laskiessa toinen nousee. Tällöin planeetalla on lähes loputon päivä noin neljänneksen kiertoradastaan eli noin 140 Maan vuotta.
Tämä tutkimus esitettiin tutkimusjulkaisussa "Direct Imaging Discovery of a Jovian Exoplanet Within a Triple Star System”, jonka kirjoittivat K. Wagner et al. Tutkimusjulkaisu ilmestyy julkaisusarjassa Science 7. heinäkuuta 2016.
Tutkimusryhmään kuuluvat Kevin Wagner (Steward Observatory, The University of Arizona, Tucson, Arizona, USA), Dániel Apai (Steward Observatory ja Lunar and Planetary Laboratory, The University of Arizona, Tucson, Arizona, USA), Markus Kasper (ESO, Garching, Saksa), Kaitlin Kratter (Steward Observatory, The University of Arizona, Tucson, Arizona, USA), Melissa McClure (ESO, Garching, Saksa), Massimo Robberto (Space Telescope Science Institute, Baltimore, Maryland, USA) ja Jean-Luc Beuzit (Université Grenoble Alpes, Institut de Planétologie et d’Astrophysique de Grenoble, Grenoble, Ranska; Centre National de la Recherche Scientifique, Institut de Planétologie et d’Astrophysique de Grenoble, Grenoble, Ranska).
Valokuvia VLT-teleskoopista: http://www.eso.org/public/images/archive/category/paranal/
Puh.: 00 1 (859) 609-3611
Sähköposti: kevinwagner@email.arizona.edu
Puh.: +49 89 3200 6359
Sähköposti: mkasper@eso.org
Sähköposti: apai@email.arizona.edu
Tämä on ESO:n lehdistötiedotteen käännös eso1624.
Tiedote nr.: eso1624fi
Nimi: Exoplanets
PR-kuva eso1624a
PR-kuva eso1624b
PR-kuva eso1624c
PR-kuva eso1624d
PR-kuva eso1624e
PR-kuva eso1624f
PR-kuva eso1624g
PR-video eso1624a
PR-video eso1624b

matches: HD HD HD HD HD HD HD HD HD


VKS:2016:5 Esitutkinnan rajoittaminen - Syyttäjälaitos - Syyttäjälaitos
YLEINEN OHJE VKS:2016:5
Dnro 22/31/15
Annettu 24.10.2016
Voimassa 1.11.2016 - toistaiseksi
Kumoaa VKS:2007:2
1 Esitutkinnan rajoittamisen merkityksestä ja tavoitteista
Esitutkinnan rajoittaminen on poikkeus esitutkinnan toimittamisvelvollisuudesta eli esitutkintapakosta. Esitutkintalain (ETL) 3 luvun 3 § 1 momentissa lausutun pääsäännön mukaan esitutkintaviranomaisen on toimitettava esitutkinta, kun sille tehdyn ilmoituksen perusteella tai muuten on syytä epäillä, että rikos on tehty.
Voimavarojen säästämisellä saatava prosessitaloudellinen hyöty on sitä suurempi mitä aikaisemmassa vaiheessa rajoittamispäätös tehdään. Käytännössä esitutkintayhteistyöllä voidaan sopia ja luoda sellaiset käytännöt, jotka tehokkaimmin tukevat myös esitutkinnan rajoittamisen soveltamista oikea-aikaisesti, riittävän laajasti ja muutoinkin tarkoituksenmukaisella tavalla.
Esitutkintayhteistyöllä voidaan myös neuvotellen torjua sellaisten voimavarojen käytön näkökulmasta epätarkoituksenmukaisten tilanteiden syntyminen, joissa syyttäjä ei rajoitakaan esitutkintaa, vaikka tutkinnanjohtaja on sitä esittänyt.
Vaikka on syytä epäillä, että rikos on tehty, voidaan esitutkinta kuitenkin jättää toimittamatta tai lopettaa syyttäjän tutkinnanjohtajan esityksestä tekemällä päätöksellä, mikäli ETL 3 luvun 10 tai 10 a §:ssä säädetyt edellytykset esitutkinnan rajoittamiselle ovat olemassa:
10 § Esitutkinnan rajoittaminen
10 a § Esitutkinnan rajoittaminen tunnustuksen perusteella
Esitutkinnan rajoittamisen perusteita ja niiden normipohjaa kokonaisuutena voidaan kuvata seuraavasti:
I Prosessuaalinen rajoittaminen ETL 3 luku 10 § 2 mom.
1. Ei rikos ROL 1 luku 6 ja 6 a §
2. Ei näyttöä ROL 1 luku 6 ja 6 a §
3. Ei syyteoikeutta ROL 1 luku 6 ja 6 a §
4. Syyteoikeus vanhentunut RL 8 luku 1 §, ROL 1 luku 6 ja 6 a §
II Harkinnanvarainen rajoittaminen ETL 3 luku 10 § 1 mom.
1. Vähäisyys ROL 1 luku 7 § 1-kohta
2. Nuoruus ROL 1 luku 7 § 2-kohta
3. Kohtuus ROL 1 luku 8 § 1 mom. 1-kohta
4. Konkurrenssi ROL 1 luku 8 § 1 mom. 2-kohta
5. Tunnustus ROL 1 luku 8 § 2 mom
6. "Muu vastaava lainkohta" esim. RL 35 luku 7 § ja 50 luku 7 §
III Kustannusperusteinen rajoittaminen ETL 3 luku 10 § 2 mom.
1. Epäsuhtaiset kustannukset ROL 1 luku 8 § 1 mom. 3-kohta
IV Rajoittaminen tunnustuksen perusteella ETL 3 luku 10 a § 1
1. Tunnustukseen perustuva rajoittaminen ETL 3 luvun 10 a § 1:n nojalla ei kytkeydy syyttämättä jättämisen perusteisiin.
2 Esitutkintalain 3 luvun 10 § 1 momentista
ETL 3 luvun 10 § 1 momentissa tarkoitettu esitutkinnan rajoittamismahdollisuus kytkeytyy aina harkinnanvaraisen syyttämättä jättämisen edellytyksiin. Rajoittaminen voi nojautua joko ROL 1 luvun 7 §:n tai 8 § 1 momentin kaikkia rikoksia koskeviin yleisiin syyttämättäjättämissäännöksiin tai rikoslaissa taikka muualla lainsäädännössä oleviin erityisiin, vain tiettyjä rikoslajeja koskeviin syyttämättäjättämissäännöksiin. Säännöksen rakenteesta seuraa, että muutokset harkinnanvaraisen syyttämättä jättämisen soveltamisalassa heijastuvat automaattisesti esitutkinnan rajoittamisen edellytyksiin.
Esitutkinnan rajoittaminen ei edellytä, että epäilty rikos on selvitetty niin pitkälle, että ROL 1 luvun 6 § 1 momentissa säädetyt syytteen nostamisen edellytykset täyttyvät. Näyttö- tai oikeuskysymysten epäselvyys ei siis sinällään ole este esitutkinnan rajoittamiselle.
Siitä, että esitutkinnan rajoittaminen ei edellytä syytekynnyksen ylittymistä seuraa myös, että rikoksen tekijän ei aina tarvitse olla selvillä, kun esitutkintaa rajoitetaan ETL 3 luvun 10 § 1 momentin perusteella harkinnanvaraisen syyttämättä jättämisen perusteisiin liittyen. Todettakoon, ettei myöskään kustannusperusteista ja prosessuaalista rajoittamista koskevassa ETL 3 luvun 10 § 2 momentissa ole erikseen rajattu näitä tilanteita rajoittamisen ulkopuolelle.
Käytännössä edellä sanottu tarkoittaa ETL 3 luvun 10 § 1 momentin osalta vain vähäisyysperusteen soveltamista ja sitäkin vain silloin, kun ratkaisevaa on ROL 1 luvun 7 §:n 1-kohdassa tarkoitettu teon haitallisuus. Vähäisyysperusteen soveltaminen ei niissä tapauksissa ole sidoksissa tekijän syyllisyyteen tai tämän persoonaan ja henkilökohtaisiin olosuhteisiin liittyviin seikkoihin. Sitä vastoin nuoruus-, kohtuus- tai konkurrenssiperustetta taikka tunnustamisperustetta (ROL 1 luvun 7 §:n 2 -kohta ja 1 luvun 8 §) ei voi rajoittamisperusteena käyttää, ellei rikoksen tekijästä ole tietoa.
Muutoin asian selvitetyn tilan vähimmäisvaatimuksena voidaan pitää, että käsillä olevan aineiston perusteella rikos voidaan yksilöidä ja syyttämättä jättämisen edellytyksiä kyetään arvioimaan. Se, kuinka monipuolista tietoa kulloinkin tarvitaan, riippuu sovellettavasta syyttämättäjättämissäännöksestä.
Esitutkinnan rajoittaminen näissä tilanteissa perustuu seuraavaan hypoteesiin harkinnanvaraisesta syyttämättä jättämisestä:
Käytettävissä olevan aineiston valossa arvioituna,
- jos esitutkinta toimitettaisiin loppuun ja
- jos rikokseen liittyvät näyttö- ja oikeuskysymykset saataisiin syytteen nostamiseen edellyttävällä varmuudella esitutkinnassa selvitettyä,
- tulisin tekemään asiassa harkinnanvaraisen syyttämättäjättämispäätöksen.
ETL 3 luvun 10 § 1 momentin säännöksen perusteella tutkinta voidaan myös jättää kokonaan toimittamatta, jos esitutkinnan rajoittamisen edellytykset ovat olemassa jo ennen esitutkinnan aloittamista.
Vähäisyysperuste
Vähäisyysperusteen soveltamismahdollisuus on usein ilmeinen jo tutkinnan alussa, jos kyse on yleiseltä luonteeltaan vähäisen rikoslajin lievästä teosta.
Nuoruus- ja kohtuusperusteet
Nuoruusperusteessa tekijän syyllisyyden arviointi ja kohtuusperusteessa tarkoitettujen olosuhteiden selvittäminen puolestaan saattavat edellyttää pitkälle vietyä esitutkintaa. Jos kuitenkin esimerkiksi tekijä on teon yhteydessä vakavasti loukkaantunut tai jos hän on laitoshoidossa, esitutkinta voidaan mahdollisesti jättää toimittamatta tai keskeyttää jo tutkinnan alkuvaiheessa
Jos sovittelu asiassa on toimitettu ja se voisi muodostaa perusteen syyttämättä jättämiselle, syyttäjä voi päättää esitutkinnan rajoittamisesta.
Konkurrenssiperuste
Konkurrenssiperustetta sovellettaessa rikostapauksen erityispiirteillä ei ole samanlaista merkitystä kuin muita syyttämättäjättämisperusteita sovellettaessa. Kysymys on silloin vain tekojen keskinäisestä ajallisesta yhteydestä ja odotettavissa olevasta rangaistuksesta. Sen vuoksi konkurrenssiperusteen soveltamisedellytyksiä voidaan usein arvioida jo hyvin aikaisessa tutkinnan vaiheessa, jolloin esitutkinnan rajoittaminen on erityisen tarkoituksenmukaista juuri tällä perusteella.
Esitutkinnan rajoittamista ETL 3 luvun 10 § 1:n nojalla tunnustukseen perustuvan harkinnanvaraisen syyttämättä jättämisen (ROL 1 luku 8 § 2) perusteisiin liittyen ei ole viimeksi mainitun lainkohdan yleisestä soveltamisalasta johtuen rajattu vain tiettyihin rikoksiin, kuten syyteneuvottelujärjestelmään kytkeytyvässä, tältä osin erityissäännöksenä pidettävässä ETL 3 luvun 10 a §:n mukaisessa esitutkinnan rajoittamisessa on asian laita.
3 Esitutkintalain 3 luvun 10 § 2 momentista
3.1 Prosessuaalisesta rajoittamisesta
ETL 3 luvun 10 § 2 momentin 1. virkkeen loppuosassa tarkoitettu esitutkinnan rajoittamismahdollisuus kytkeytyy ns. prosessuaalisen syyttämättä jättämisen (ei rikos, ei näyttöä, ei syyteoikeutta ja syyteoikeus vanhentunut) edellytyksiin, mikä säännöksessä ilmaistaan viittauksella muihin kuin 1 momentissa mainittuihin perusteisiin. Tästä rakenteesta seuraa, että muutokset prosessuaalisen syyttämättä jättämisen soveltamisalassa heijastuvat automaattisesti esitutkinnan rajoittamisen edellytyksiin.
Säännös täydentää ETL 10 luvun 2 § 2 momentin säännöstä, jonka mukaan esitutkinta päätetään saattamatta asiaa syyttäjän käsiteltäväksi, jos “tutkinnassa on käynyt selville, ettei rikosta ole tehty taikka ettei asiassa voida nostaa ketään vastaan syytettä tai esittää muuta rikokseen perustuvaa julkisoikeudellista vaatimusta".
ETL 10 luvun 2 § 2 momentin soveltaminen on luonteeltaan toteavaa, eli soveltamisen ei tule sisältää mitään erityistä harkintaa tai tulkintaa sen suhteen, onko asiassa syytä epäillä rikosta, josta jonkun voisi saattaa syytteeseen. Kyse voi esimerkiksi olla selkeästä riita-asiasta, tekijäksi voi paljastua alle 15 -vuotias henkilö, tekijä on saattanut kuolla esitutkinnan aikana tai asianomistaja on peruuttanut rangaistusvaatimuksensa asianomistajarikoksessa.
Varsinaisten rikos- ja prosessioikeudellisten tulkintakysymysten harkinta kuuluu kuitenkin syyttäjälle. Jos kysymys ETL 10 luvun 2 § 2 momentin soveltamisesta on tulkinnallinen, tutkinnanjohtaja voi tehdä syyttäjälle esityksen esitutkinnan prosessuaalista rajoittamisesta.
ETL 3 luvun 10 § 2 momentilla ei ole tarkoitettu siirtää syyttäjälle ETL 10 luvun 2 § 2 momentissa tarkoitettuja asioita, joissa tutkinnanjohtajat voivat itse todeta esitutkinnan edellytysten puuttuvan.
Syyttäjä voi esitutkintayhteistyön keinoin pyrkiä aktiivisesti vaikuttamaan juttukannan seulontaan tutkintavaiheessa siten, että prosessuaalisin perustein rajoitettavaksi soveltuvat tapaukset voidaan tunnistaa mahdollisimman aikaisessa vaiheessa.
Esitutkinnan osittaista päättämistä koskevan ETL 10 luvun 4 momentin mukaan esitutkinta on ilman aiheetonta viivytystä päätettävä sellaisen henkilön osalta, jolle on ilmoitettu hänen asemastaan rikoksesta epäiltynä, mutta jota ei enää ole syytä epäillä rikoksesta. Sen sijaan prosessuaalinen esitutkinnan rajoittaminen on yleensä syytä tehdä koko tutkittavana olevaa asiaa koskien. Vain poikkeuksellisesti ja erityisestä syystä saattaa olla perusteltua tehdä rajoittamisratkaisu jotakin tiettyä rikosepäilyä koskien.
ETL 3 luvun 10 § 2 momentin perusteella esitutkintaa ei voi rajoittaa jättämällä sen kokonaan toimittamatta, vaan kyse on aina jo aloitetun esitutkinnan lopettamisesta. Esitutkinta voi olla erilaisten tutkintatoimenpiteiden myötä jo aloitettu, vaikka yhtään kuulustelua ei olisi toimitettukaan. Toisaalta ei ETL 3 luvun 3 § 2 momentissa tarkoitettujen esiselvitystoimenpiteiden suorittaminen merkitse sitä, että esitutkinta olisi aloitettu.
Esitutkinnan rajoittaminen prosessuaalisin perustein on mahdollista niissäkin tilanteissa, joissa tekijästä ei ole selvitystä, ellei juuri tekijän henkilöllisyydellä ole jotakin erityistä merkitystä sovellettavan tunnusmerkistön tai syyteoikeuden kannalta. Esimerkiksi RL 28 luvun 15 §:n tapaan joissakin rikoksissa syyteoikeus määräytyy juuri rikoksen tekijän henkilöön liittyvien seikkojen perusteella.
Asian selvitetyn tilan vähimmäisvaatimuksena voidaan tässäkin pitää sitä, että käsillä olevan aineiston perusteella esitutkinnan kohteena oleva asia voidaan yksilöidä siten, että prosessuaalisen syyttämättä jättämisen edellytyksiä kyetään arvioimaan. Se, kuinka monipuolista tietoa kulloinkin tarvitaan, riippuu sovellettavasta perusteesta.
Näissä tapauksissa jo aloitettu esitutkinta koskee tekoa, joissa syyttäjä voi tulkinnanvaraista kysymystä koskevassa oikeudellisessa arvioinnissaan yhtyä tutkinnanjohtajan rajoittamisesitykseen siinä, ettei kysymyksessä ole rikos.
Tämän päätösperusteen soveltamisen ei ole tarkoitettu johtavan siihen, että esitutkintaviranomaiselle kuuluva esitutkinnan toimittamisvelvollisuuden eli ETL 3 luvun 3 § 1 momentissa tarkoitetun ns. syytä epäillä -kynnyksen arviointi siirtyisi syyttäjille. Jo sanamuotonsa mukaisesti on ETL 3 luvun 10 § 2 momentissa aina kyse jo aloitetun esitutkinnan lopettamisesta eikä sen toimittamatta jättämisestä.
Käytännössä edellä todettu tarkoittaa myös sitä, että syyttäjän ei tule päättää esitutkinnan lopettamisesta tällä perusteella, jos tutkinnanjohtajan rajoittamisesitys perustuu vain siihen samaan materiaalin, jonka perusteella ETL 3 luvun 3 § 1 momentin mukaisen esitutkinnan toimittamisvelvollisuuden on katsottu olevan olemassa.
Säännöksessä mainittua todennäköisyyden kynnystä "varsin todennäköinen" on perusteltua tulkita käytännössä ahtaasti. Jos rikoksen olemassaolon kannalta keskeinen näyttö- tai oikeuskysymys jää kertyneen selvityksen valossa kovin tulkinnalliseksi, esitutkintaa on perustellumpaa jatkaa kuin lopettaa se tähän lainkohtaan perustuvalla rajoittamispäätöksellä.
Ei rikos-perusteisen rajoittamisen käyttöalaksi jäävät näin ollen tilanteet, joissa aloitetussa esitutkinnassa saadun selvityksen valossa on käynyt todennäköiseksi, ettei kyse olekaan rikoksesta, mutta asiaan liittyy tulkintakysymys, jonka vuoksi tutkinnanjohtaja ei voi päättää esitutkintaa ETL 10 luvun 2 § 2 momentissa tarkoitetulla toteavalla päätöksellä.
Ei syyteoikeutta ja syyteoikeus vanhentunut
Näissä tilanteissa jo aloitetun esitutkinnan aikana ilmenneiden seikkojen valossa käy selväksi tai ainakin varsin todennäköiseksi, että syyttäjä tulisi tällä perusteella tekemään asiassa päätöksen syyttämättä jättämisestä. Kyse syyteoikeuden olemassaolosta on luonteeltaan oikeuskysymys. Esimerkiksi alun perin virallisen syytteen alainen teko ilmeneekin asianomistajarikokseksi, kuten törkeä vammantuottamus perusmuotoiseksi vammantuottamukseksi, eikä asianomistaja ole teosta alun perinkään vaatinut rangaistusta. Myös aluksi perusmuotoiseksi rikokseksi, vaikkapa ympäristön turmelemiseksi, tutkittu teko osoittautuukin sen lieväksi tekomuodoksi, ympäristörikkomukseksi, jonka syyteoikeus on jo vanhentunut.
Näissäkin tilanteissa säännöksessä mainittua todennäköisyyden kynnystä on perusteltua tulkita käytännössä ahtaasti. Jos syyteoikeuden olemassaoloa koskeva oikeuskysymys jää kertyneen selvityksen valossa kovin tulkinnalliseksi, esitutkintaa on näissäkin tilanteissa perustellumpaa jatkaa kuin lopettaa se tähän lainkohtaan perustuvalla rajoittamispäätöksellä.
Näyttöperusteisen rajoittamisharkinnan ajatuksellisen perusta on olennaisesti erilainen kuin muussa prosessuaalisessa esitutkinnan rajoittamisessa. Siinä on kyse eräänlaisesta “kaksoistodennäköisyydestä": etukäteisarvion tekemisestä mahdollisesti saatavissa olevan näytön mahdollisesta riittävyydestä.
Riittämättömän näytön tilanteissa normaalisti kyseeseen tuleva esitutkintatoimi on tutkinnanjohtajan itsenäisesti päättämä esitutkinnan keskeyttäminen (ETL 3 luku 13 §), joka ei edellytä syyttäjän osallistumista. Esitutkinnan saa keskeyttää, jos rikoksesta ei epäillä ketään ja jos asiaan vaikuttavaa selvitystä ei ole satavissa. Keskeyttämiseen sisältyy aina se varaus, että tutkintaa on jatkettava ilman aiheetonta viivytystä, kun keskeyttämisen edellytyksiä ei enää ole. Esimerkiksi joku aikoinaan taltioitu DNA-tunniste saatetaan myöhemmin identifioida, ja silloin rikoksesta epäillystä saadaan selvitystä.
ETL 1 luvun 2 §:n mukaisesti esitutkinnassa selvitetään rikos, sen teko-olosuhteet ja erinäiset muut seikat. Samalla kerätään ja dokumentoidaan tarvittavan laaja näyttö. Tästä ja keskeyttämisen käyttöalasta sekä alussa mainitusta esitutkintapakosta johtuen esitutkinnan voi lopettaa näytön puuttumiseen nojaavalla rajoittamispäätöksellä vain hyvin poikkeuksellisissa tilanteissa. Lisänäytön saamisen tulee silloin olla tiedossa olevien seikkojen perusteella arvioituna varsin epätodennäköistä ja käytännössä lisänäytön hankkimisyritysten myös suuritöisiä. Silloin myös säännöksen taustalla vaikuttava prosessitaloudellisuus puoltaa sen soveltamista. Prosessitaloudellinen vaikutus on sitä vahvempi, mitä vähäisemmästä rikosepäilystä on kysymys.
Prosessuaalisen rajoittamisen yhteys syyttämättä jättämisen perusteisiin
Esitutkinnan rajoittaminen prosessuaalisin perustein perustuu seuraavaiin hypoteeseihin prosessuaalisesta syyttämättä jättämisestä:
a) Ei rikos -peruste:
- jos rikosepäily saataisiin syyteharkinnan suorittamisen mahdollistavassa laajuudessa selvitettyä esitutkinnassa,
- tulisin varsin todennäköisesti tekemään syyttämättäjättämispäätöksen teon rangaistavuuden edellytyksenä olevan oikeudellisen kysymyksen tulkinnanvaraisuuden vuoksi.
b) Ei näyttöä -peruste:
- jos kaikki rikosepäilyn selvittämiseksi kohtuudella vaadittavat ja tehtävissä olevat esitutkintatoimet suoritettaisiin,
- tulisin varsin todennäköisesti tekemään syyttämättäjättämispäätöksen syytteen nostamiseen oikeuttavan näytön puuttumisen perusteella.
3.2 Kustannusperusteisesta rajoittamisesta
ETL 3 luvun 10 § 2 momentin 1. virkkeen alkuosassa on lausuttu julki eräänlainen (rikos)prosessiekonominen suhteellisuusperiaate, joka muodostaa poikkeuksen muutoin esitutkintapakkoon (ETL 3 luvun 3 § 1) perustuvassa järjestelmässämme. Säännös ilmentää sitä ajattelua, että yhteiskunnan voimavaroja käytettäessä on järkevää kiinnittää huomiota myös niiden kustannustehokkaaseen kohdentamiseen. Säännöksestä ei kuitenkaan suoraan seuraa, että vähäisimmät rikokset voitaisiin ilman muuta jättää tutkimatta. Tämän estää säännöksen edellyttämä vertailuoperaatio ja sen vaadittu lopputulos, selvä epäsuhde.
Säännös ulottaa rajoittamismahdollisuuden puhtaasti kustannusperusteisiin tilanteisiin. Tällä perusteella esitutkintaa rajoitettaessa soveltamisen edellytyksiä ei voi – toisin kuin saman lainkohdan muissa ja ETL 3 luvun 10 § 1 momentin tilanteissa – johtaa vastaavalla perusteella tehtävän syyttämättäjättämisen normatiivisesta perustasta lukuun ottamatta yleisen ja yksityisen edun tulkintaa. Soveltamisharkinta on pelkistetyn prosessiekonomista: tutkinnan jatkamisesta aiheutuvat kustannukset suhteutetaan tutkittavan asian laatuun ja siitä mahdollisesti odotettavissa olevaan seuraamukseen.
On siis mahdollista, että jos esitutkintaa ei kustannusperusteisti rajoitetakaan, tutkintaa jatkettaessa saadaan tältäkin osalta ainakin syytteen nostamiseen riittävä näyttö.
Kustannukset, asian laatu ja seuraamus
Säännöksessä tarkoitetun suhteen arviointi edellyttää ensinnäkin riittävän yksilöityä käsitystä tutkinnan jatkamisesta aiheutuvien kustannusten suuruudesta. Niistä syyttäjä saa tiedon tutkinnanjohtajalta, esimerkiksi rajoittamisesitykseen sisältyvänä työmäärä- ja/tai työkustannuslaskelmana tai -arviona.
Säännöksen soveltamistilanteet voivat liittyä joko yksittäisiin tekoihin tai laajoihin juttukokonaisuuksiin. Rikosasian laatu tulee silloin arvioitavaksi joko tarkastellen yksittäisen asian itsenäistä merkitystä tai silmällä pitäen sen suhteellista merkitystä koko tutkittavassa rikoskokonaisuudessa. Mitä epäolennaisemmasta osasta kokonaisuuden kannalta on kyse, sitä vähemmän asian laadulle tarvitsee antaa merkitystä. Laajassa rikoskokonaisuudessa voidaan silloin keskittyä törkeimpiin rikoksiin ja lopettaa joidenkin vähäisempien tekojen tutkinta. Esitutkintayhteistyön näkökulmasta nämä kysymykset tulevat esille syyttäjän osallistuessa tutkinnan kohdistamisen suunnitteluun.
Yksittäisen asian laadun voidaan ajatella viittaavan erityisesti lieviin rikoksiin ja rikkomuksiin. Asian laadun arviointi kytkeytyy myös yleisen ja yksityisen edun punnintaan.
Odotettavissa olevan seuraamuksen arvioinnissa keskeistä on kyseisen teon rangaistus in concreto. Säännöksen ominta soveltamisaluetta ovat rikokset, joista ei ole odotettavissa ankarampaa rangaistusta kuin sakkoa.
Selvä epäsuhde
Suhteutettavia seikkoja – kustannukset, asian laatu, seuraamus – ei voi mitata samoilla yksiköillä. Tästä johtuen säännöksessä tarkoitetun selvän epäsuhteen arviointi on aina punnintaa tai kokonaisarviointia, jota ohjaamaan ei voi esittää mitään suhdelukua tms. Sama koskee sen arviointia, onko epäsuhde laadultaan “selvä".
Säännöksen tarkoitus ei ole kaavamaisesti lopettaa esitutkintaa työläissä ja samalla vähäisissä asioissa, joita usein ovat esimerkiksi kiinteistö- ja naapuruusasioihin liittyvät epäilyt omankädenoikeudesta ja luvattomasta käytöstä. Soveltaminen edellyttää sitä, että tutkittavana oleva tapaus on em. epäsuhtaa ajatellen lajissaan tavanomaista suuritöisempi.
4 Esitutkinnan rajoittaminen tunnustuksen perusteella
Esitutkintalain 3 luvussa on kaksi erillistä säännöstä esitutkinnan rajoittamisesta tunnustuksen perusteella.
ETL 3 luvun 10 a § 1 momentin säännös esitutkinnan rajoittamisesta tunnustamisen perusteella liittyy syyteneuvottelumenettelystä annettuun lainsäädäntöön. Esitutkinnan rajoittaminen tämän lainkohdan perusteella ei kytkeydy mihinkään syyttämättä jättämisen perusteisiin, vaan kysymys on säännökseen sisältyvien itsenäisten perusteiden nojalla tapahtuvasta toimenpiteistä luopumisesta. (Ks. myös VKS:2015:6 Ohje syyteneuvottelua koskevan lainsäädännön soveltamisesta)
Toinen mahdollisuus esitutkinnan rajoittamiseen tunnustuksen perusteella sisältyy ETL 3 luvun 10 § 1 momenttiin, jonka mukaan esitutkintaa voidaan rajoittaa muun ohella siinä tapauksessa, että syyttäjä tulisi jättämään syytteen nostamatta ROL 1 luvun 8 §:n nojalla. Viimeksi mainitun lainkohdan 2 momentin mukaan syyttäjä voi lainkohdassa tarkemmin kerrotuin perustein jättää tunnustamisen perusteella syytteen nostamatta osasta saman henkilön tekemiksi epäiltyjä rikoksia.
Esitutkintaa tunnustuksen perusteella rajoitettaessa sovelletaan ensisijaisesti ETL 3 luvun 10 a §:ää. Sitä on itsenäiset soveltamisperusteet sisältävänä lainkohtana pidettävä tunnustukseen perustuvaa esitutkinnan rajoittamista koskevana erityissäännöksenä. On kuitenkin huomattava, että säännöksen soveltamisala on rajoitettu ETL 3 luvun 10 a § 5 momentissa lausutun mukaisesti. Sen sijaan soveltamisalaltaan yleisiin ETL 3 luvun 10 § 1 momentin ja ROL 1 luvun 8 § 2 momentin säännöksiin perustuvaa esitutkinnan rajoittamista nämä rajoitukset eivät koske.
ETL 3 luvun 10 a § 1 momentin mukainen tunnustuksen perusteella tehtävä esitutkinnan rajoittaminen useampia epäiltyjä rikoksia käsittävässä tilanteessa perustuu mahdollisimman suuren prosessiekonomisen hyödyn tavoitteluun liittyviin, lainkohdassa itsessään mainittuihin edellytyksiin. Lainkohtaa koskevassa hallituksen esityksessä korostetaan tunnustamisen antamista mahdollisimman aikaisessa vaiheessa edellä mainitun hyödyn saavuttamiseksi (HE 58/2013 s. 35). Lainkohdan mukaan:
"Jos esitutkinnassa on saman henkilön tekemäksi epäiltyjä rikoksia kaksi tai useampi ja hän on tunnustamalla edistänyt yhden tai useamman epäillyn rikoksen selvittämistä, syyttäjä voi, jos hän katsoo sen perustelluksi ottaen huomioon asian laadun ja esitettävät vaatimukset, käsittelystä ilmeisesti aiheutuvat kustannukset ja siihen kuluva aika sekä muut seikat, tutkinnanjohtajan esityksestä määrätä, että esitutkintaa ei toimiteta kaikista rikoksista tai että esitutkinta näiden osalta lopetetaan."
Esitutkinnan rajoittamisessa tunnustuksen perusteella ETL 3 luvun 10 a § 1 momentin nojalla ei siten ole kyse toisaalla säädettyjen syyttämättä jättämisen perusteiden täyttymisen perusteista, kuten esitutkintaa ETL 3 luvun 10 § 1 momentin yleissäännöksen perusteella rajoitettaessa on asian laita.
Tunnustuksen perusteella tehtävän ETL 3 luvun 10 a §:n mukaisen esitutkinnan rajoittamisen läheinen yhteys varsinaiseen syyteneuvotteluun ilmenee ETL 3 luvun 10 a §:n 2-5 momenteista:
2 ja 3 momenttien mukaan syyttäjä voi esitutkintaa tunnustamisen perusteella rajoittaessaan samalla sitoutua tutkinnanjohtajan esityksestä vaatimaan tutkittavista rikoksista lievennettyä rangaistusta ja laatia sen mukaisen tuomioesityksen. Hallituksen esityksessä tätä perustellaan näkemyksellä siitä, ettei pelkkä esitutkinnan rajoittaminen ole välttämättä merkittävä kannustin epäillylle myötävaikuttaa oman rikoksensa selvittämiseen, jos toisten rikosten tutkinnan rajoittaminen ei yhteisen rangaistuksen määräämisestä annettujen säännösten vuoksi tosiasiassa kuitenkaan merkitse lievennystä vastaajalle.
4 momentissa säädetään muun ohella edellytyksistä, joiden perusteella päätös esitutkinnan rajoittamisesta tunnustuksen perusteella saadaan peruuttaa ja 5 momentissa rikoksista, joiden esitutkintaa ei voi tunnustuksen perusteella rajoittaa ETL 3 luvun 10 a § 1 momentin nojalla.
5 momentin mukaan esitutkintaa ei voi rajoittaa tunnustuksen perusteella myöskään silloin, kun tärkeä yleinen tai yksityinen etu vaatii esitutkinnan toimittamista.
Esitutkinnan rajoittamista tunnustuksen perusteella ja sen kiinteää suhdetta syyteneuvottelumenettelyyn on käsitelty lähemmin valtakunnansyyttäjän syyteneuvottelua koskevan lainsäädännön soveltamisesta antamassa ohjeessa VKS:2015:6 ja sen 28.12.2015 päivätyssä liitemuistiossa dnro 26/1/14.
5 Tärkeä yleinen ja yksityinen etu esitutkinnan rajoittamisen harkinnassa
Tärkeä yleinen ja yksityinen etu mainitaan sekä ETL 3 luvun 10 §:n 1 ja 2 momenteissa että 10 a §:ssä seikkoina, jotka vaativat esitutkinnan toimittamista ja siten estävät tutkinnan rajoittamisen lainkohdissa tarkoitetuilla perusteilla. Tarkkaan ottaen ETL 3 luvun 10 §:n 1 momentissa etu viittaa syytteen nostamiseen ja 2 momentissa sekä 10 a §:ssä esitutkinnan jatkamisen tarpeeseen.
ETL 3 luvun 10 §:n 1 momenttiin perustuvassa esitutkinnan rajoittamisen harkinnassa on esikysymyksenä arvioitava mainittuja edellytyksiä harkinnanvaraisen syyttämättä jättämisen kannalta ja tämän jälkeen erikseen harkittava, muodostavatko ne esteen esitutkinnan rajoittamiselle. Tässä arvioinnissa on mahdollista päätyä myös siihen, että esitutkinnan rajoittaminen voi olla ETL 3 luvun 10 §:n 1 momentissa tarkoitetun yleisen tai yksityisen edun vastaista, vaikka syyttämättäjättämissäännöksessä tarkoitettu tärkeä yleinen tai yksityinen etu ei estäisikään seuraamusluonteista syyttämättä jättämistä. Samankaltainen päättely soveltuu myös prosessuaaliseen rajoittamisharkintaan.
5.1 Tärkeä yleinen etu
Rikosoikeudellinen järjestelmä perustuu vahvasti yleisestävyyden ajatukseen. Yleisprevention kannalta järjestelmän toiminnassa ei ole keskeistä pelkästään rangaistusten langettaminen, vaan myös se, että järjestelmä toimii yleisen oikeustajunnan suuntaisesti ja luottamusta herättävällä tai ylläpitävällä tavalla.
Luottamus järjestelmää kohtaan
Jos rikosasia on laadultaan sellainen, että järjestelmää kohtaan tunnettavan luottamuksen ylläpitäminen edellyttää esitutkintaviranomaisen tekemää rikosepäilyn selvittämistä ja syyttäjän ratkaisua siitä, onko asiassa nostettava syyte, yleinen etu vaatii esitutkinnan toimittamista. Tällainen saattaa tilanne olla esimerkiksi, jos rikosepäily on herättänyt suurta julkista huomiota, jos epäily liittyy uudenlaiseen rikolliseen ilmiöön, jos epäilty on yhteiskunnallisesti huomattavassa asemassa tai jos rikollisen toiminnan jatkamisen vaara on ilmeinen.
Teon moitittavuuden osoittaminen
Esitutkinnan toimittamisen tarpeeseen yleisen edun kannalta vaikuttaa aina rikoksen laji. Mitään rikoslajia ei kuitenkaan ole nimenomaisesti suljettu esitutkinnan rajoittamisen ulkopuolelle.
Nuorten kohdalla tulisi ETL 3 luvun 10 §:n 1 momentin mukaisessa esitutkinnan rajoittamisessa noudattaa pidättyvyyttä ja painottaa mahdollista toimenpiteistä luopumista koskevaa harkintaa vasta syyteharkinnan yhteydessä suoritettavaksi. Esitutkinnalla sinänsä siihen liittyvine, parhaimmillaan eri viranomaisten yhteistyönä suoritettavine tukitoimineen voidaan rikostutkinnallisten tavoitteiden lisäksi edistää mahdollisuutta puuttua vaikuttavasti ja myönteisellä tavalla rikoksesta epäillyn nuoren olosuhteisiin ja kehitykseen.
Muu seuraamus Myös rikokseen liittyvä muu seuraamus, esim. menettämisseuraamus, voi vaatia esitutkinnan toimittamista siihen saakka, että edellytykset menettämisseuraamuksen tuomitsemiselle tai esineen hävittämiselle voidaan todeta.
Oikeuskysymyksen epäselvyys
Vaikka oikeuskysymyksen epäselvyys ei sinänsä ole este esitutkinnan rajoittamiselle, voi joissakin, esimerkiksi uusia rikollisuusilmiöitä koskevissa tapauksissa olla yleisen edun kannalta tärkeää saada ratkaistuksi, miten epäiltyä menettelyä on rikosoikeudellisesti arvioitava.
Joissakin tilanteissa tärkeä yleinen etu saattaa vaatia esitutkinnan jatkamista, jotta rikoskokonaisuuden kaikkien osien tutkimisella saataisiin selvyyttä rikollisen toiminnan todellisesta laajuudesta tai ajallisesta kestosta.
5.2 Tärkeä yksityinen etu
Vahingonkorvausvaatimuksen toteuttamismahdollisuus
Yksityinen etu ETL:n 3 luvun 10 §:n 1 ja 2 momenteissa sekä 10 a §:n 5 momentissa viittaa etenkin asianomistajan vahingonkorvausintressiin. Pelkästään asianomistajan mahdollisen vahingonkorvausvaatimuksen toteuttaminen ei kuitenkaan ole esitutkinnan rajoittamisen este, ellei kyseessä ole tärkeä etu.
Mitä suurempi asianomistajan rikokseen perustuva taloudellinen intressi on, sitä tärkeämmästä edusta on yleensä asianomistajan kannalta kyse. Merkitystä voi olla myös osapuolten taloudellisilla oloilla ja asianomistajan mahdollisuuksilla saada vahinkonsa ilman esitutkintaa korvatuksi vahingon aiheuttajalta tai vakuutusyhtiöltä.
Vaikka yksityinen intressi olisi tärkeää vähäisempikin, on harkittava tutkinnan jatkamista ainakin siihen saakka, että asianomistajan käytettävissä on riittävät tosiasiatiedot ja muu selvitys vaatimuksensa toteuttamiseen.
Yksityistä etua arvioitaessa on lisäksi kiinnitettävä huomiota samanlaisten rikosten asianomistajien yhdenvertaiseen kohteluun esimerkiksi tilanteessa, jossa samaan rikossarjaan kuuluvilla teoilla on eri asianomistajia.
Asianomistaja voi saada korvauksen rikosvahinkolain (1204/2005) nojalla. Siinä tapauksessa, että asiaa ei käsitellä tuomioistuimessa, tulee korvaushakemukseen liittää lain 26 §:n 1 momentin mukaan joko esitutkintapöytäkirja, tai jollei sitä ole laadittu, muu luotettava selvitys tapahtumasta sekä selvitys vahingosta ja muu tarpeellinen näyttö.
Jos asianomistajalle aiheutettu vahinko on rikosvahinkolain nojalla korvattava, esitutkintaa tulisi jatkaa ainakin niin pitkälle, että asianomistajalla on riittävä selvitys korvaushakemuksensa perusteeksi.
Toissijainen syyteoikeus
Asianomistajan syyteoikeuden kannalta esitutkinnan rajoittamispäätös rinnastuu syyttämättäjättämispäätökseen, jonka tekemisen jälkeen asianomistaja voi käyttää omaa toissijaista syyteoikeuttaan (vrt. ROL 1 luku 14 § 1 mom.).
6 Päätöksentekomenettely
Tutkinnanjohtajan esitys
Esitutkinnan rajoittaminen edellyttää aina tutkinnanjohtajan esitystä. Sen tekeminen on yksin tutkinnanjohtajan harkinnassa. Koska esitutkinnan rajoittaminen merkitsee poikkeusta pääsääntönä olevasta esitutkintapakosta, rajoittuu syyttäjän harkintavalta tutkinnanjohtajan esittämän rajoittamisperusteen arvioimiseen. Syyttäjä ei siten voi oma-aloitteisesti rajoittaa esitutkintaa muulla kuin tutkinnanjohtajan esittämällä perusteella.
Esitutkinnan rajoittamisesitystä laativan tutkinnanjohtajan harkinta kuitenkin helpottuu, jos paikallisesti osana esitutkintayhteistyötä on syyttäjien ja tutkinnanjohtajien kesken sovittu noudatettavista suuntalinjoista ja tarkoituksenmukaisista menettelytavoista. Tarvittaessa voidaan myös keskustella tapauskohtaisesti asiassa esitettävästä rajoittamisperusteesta tai vaihtoehtoisista perusteista.
Esitutkinnan rajoittamispäätöksen muoto ja sisältö
Esitutkintapäätöstä koskevan ETL 11 luvun 1 § 1 momentin mukaan esitutkinnan toimittamatta jättämisestä, lopettamisesta 3 luvun 9 § 1 momentin taikka 10 tai 10 a §:n nojalla sekä päättämisestä saattamatta asiaa syyttäjän harkittavaksi on tehtävä kirjallinen päätös. Sama koskee muuta vastaavaa esitutkintapäätöstä, joka voi vaikuttaa asianosaisen oikeuksiin, etuihin tai velvollisuuksiin.
Lainkohdan 2 momentin mukaan päätöksestä on ilmettävä:
1) päätöksen tehnyt viranomainen ja päätöksen tekemisen ajankohta
2) asianosaiset
4) päätöksen perustelut ja sovelletut säännökset
5) päätöksen sisältö
Esitutkintapäätöstä koskevaa ETL 11 luvun 1 §:n säännöstä sovelletaan myös syyttäjän tekemiin, lainkohdassa tarkoitettuihin päätöksiin, kuten ETL 3 luvun 10 ja 10 a §:n nojalla tehtyihin esitutkinnan rajoittamispäätöksiin.
Esitutkinnan rajoittamisesta on sen vuoksi laadittava kirjallinen syyttäjän päätös, josta ilmenevät soveltuvin osin ETL 11 luvun 1 § 2 momentin kohdissa 1–5 mainitut tiedot. Koska kohdassa 6 tarkoitettua, lisätietoja antavaa esitutkintavirkamiestä ei syyttäjän päätöksen osalta ole, mainitaan rajoittamispäätöksessä hänen sijastaan rajoittamisesityksen tehnyt tutkinnanjohtaja.
Esitutkinnan rajoittamispäätökset ovat tiettyä (tai tuntemattomaksi jäänyttä), rikoksesta epäiltyä henkilöä ja tietyn rajoittamisperusteen soveltamista koskevia päätöksiä. Eri henkilöitä ja eri rajoittamisperusteita koskevat rajoittamiset on sen vuoksi tehtävä erillisillä rajoittamispäätöksillä. Sen sijaan samaa henkilöä koskeva, samalla perusteella tehtävä ja useita rikoksia koskeva rajoittaminen voidaan tehdä samalla päätöksellä, mikäli ratkaisun selkeys ei siitä kärsi. Esimerkiksi kun epäilty tunnustaa esitutkinnassa tutkittavan rikoskokonaisuuden päärikoksen, voidaan samaan kokonaisuuteen kuuluvien useampien "sivurikosten" tutkinta lopettaa yhdellä, tunnustuksen perusteella tehtävällä rajoittamispäätöksellä.
Esitutkinnan rajoittamispäätöksessä tulee mainita ainakin:
– päätöksen tehnyt syyttäjä ja syyttäjäyksikkö
– päätöksen päiväys, numero ja diaarinumero
– rikosilmoituksen numero
– rajoitettavaksi esitetyn epäillyn rikoksen (tai samalla perusteella rajoitettaviksi esitettyjen usean rikoksen) nimike, tekoaika ja -paikka
– epäillyn nimi ja syntymäaika ilman henkilötunnusta (jos epäilty on tiedossa)
– asianomistajat
– tutkinnanjohtajan esitys sekä sen päiväys ja peruste
– syyttäjän päätös, sen perustelu ja sovelletut säännökset.
Esitutkinnan rajoittamista koskeva päätöksentekomenettely tulisi pyrkiä järjestämään mahdollisimman joustavaksi ja yksinkertaiseksi, jotta sillä saavutettaisiin tavoiteltu työnsäästö. Toisaalta esitutkinnan rajoittaminen on pääsääntönä olevasta esitutkintapakosta poikkeamista merkitsevää yhteiskunnallista vallankäyttöä. Sitä on tarvittaessa voitava kontrolloida, ja sen sisällön ja perusteiden on käytävä selvästi ja ymmärrettävästi ilmi syyttäjän päätöksestä. Esitutkinnan rajoittamispäätös myös avaa asianomistajan mahdollisuuden käyttää toissijaista syyteoikeuttaan, jonka olemassaolo hänen on voitava yksiselitteisesti osoittaa.
Esitutkintapäätöstä koskevan ETL 11 luvun 1 §:n säännöksen esitöiden mukaan päätöksen perusteluissa tulisi asian ratkaisuun vaikuttavina tosiseikkoina mainita ainoastaan ne, jotka välittömästi tukevat päätöksen lopputulosta. Tällä edistetään päätöksen ymmärrettävyyttä ja selkeyttä. Vielä esitöissä korostetaan kaikille ymmärrettävän kielen käyttämistä päätöksessä (HE 222/2010 s. 237–238).
Edellä lausutusta seuraa, että
– Esitutkinnan rajoittamispäätöksiin ei tule kopioida tutkinnanjohtajien joskus hyvinkin laajoja rajoittamisesityksiä. Tältä osin riittää, että päätöksessä kerrotaan lyhyesti, millä perusteella nimeltä mainittu tutkinnanjohtaja on esittänyt esitutkinnan lopettamista tai toimittamatta jättämistä. Tutkinnanjohtajan rajoittamisesityksen voi liittää syyttäjän rajoittamispäätökseen, jos siihen on erityisestä syystä tarvetta.
Esimerkkejä tutkinnanjohtajan esityksen kirjaamisesta:
1) "Tutkinnanjohtaja NN on esittänyt esitutkintalain 3 luvun 10 §:n 1 momentin nojalla, että epäillyn rikoksen esitutkinta lopetetaan, koska syyttäjä tulisi jättämään syytteen nostamatta oikeudenkäynnistä rikosasioissa annetun lain 1 luvun 8 §:n 1 momentin 2-kohdan perusteella. Tutkinnanjohtajan esitys on tämän päätöksen liitteenä."
2) "Tutkinnanjohtaja NN on esittänyt esitutkintalain 3 luvun 10 a §:n 1 momentin nojalla, että epäiltyjen rikosten johdosta ei toimiteta esitutkintaa, koska niistä epäilty YY on tunnustamalla edistänyt muun, syyteneuvottelusta annetun lainsäädännön mukaisten menettelyjen kohteena olevan rikoksen selvittämistä."
3) "Tutkinnanjohtaja NN on esittänyt esitutkintalain 3 luvun 10 §:n 2 momentin nojalla, että epäillyn rikoksen esitutkinta lopetetaan, koska syyttäjä jättäisi varsin todennäköisesti syytteen nostamatta riittämättömän näytön perusteella, vaikka tutkintaa jatkettaisiin.
4) "Tutkinnanjohtaja NN on esittänyt esitutkintalain 3 luvun 10 §:n 2 momentin nojalla, että epäillyn rikoksen esitutkinta lopetetaan epäilty YY:n ja asianomistaja XX:n saavuttaman sovinnon perusteella.
5) "Tutkinnanjohtaja NN on esittänyt esitutkintalain 3 luvun 10 §:n 2 momentin nojalla, että epäillyn rikoksen esitutkinta lopetetaan tutkinnan jatkamisesta aiheutuvien, asian laatuun nähden suhteettoman suurten kustannusten perusteella."
– Syyttäjän päätös tutkinnanjohtajan esitykseen on ilmaistava esitutkinnan rajoittamispäätöksessä yksiselitteisesti ja selvästi:
"Esitutkintaa ei toimiteta (tai: Esitutkinta lopetetaan). Epäillyn rikoksen selvittäminen poliisi- ja syyttäjäviranomaisten toimesta päättyy tähän."
– Esitutkinnan rajoittamispäätöksen perusteluiksi riittävät normaalisti viittaus asianomaiseen syyttämättäjättämissäännökseen ja lyhyt, selventävä perustelu, jolla asianosaisille selostetaan ymmärrettävästi, miksi viranomaiset luopuvat epäillyn rikoksen esitutkinnasta.
Esimerkkejä perusteluista:
1) ETL 3 luvun 10 § 1 momentti (konkurrenssiperuste): "Vaikka epäillystä rikoksesta saataisiin esitutkinnassa syytteen nostamiseen riittävä selvitys, jättäisin syytteen nostamatta oikeudenkäynnistä rikosasioissa annetun lain 1 luvun 8 §:n 1 momentin 2-kohdan perusteella, koska rikos ei yhteisen rangaistuksen määräämistä koskevien säännösten vuoksi vaikuttaisi olennaisesti useista muista rikoksista syytteessä olevalle YY:lle määrättävän kokonaisrangaistuksen määrään, eikä tärkeä yleinen tai yksityinen etukaan vaadi esitutkinnan toimittamista."
2) ETL 3 luvun 10 a § 1 momentti (tunnustamisperuste): "Epäilty YY on tunnustamalla edistänyt hänen tekemäkseen epäillyn z-rikoksen selvittämistä esitutkinnassa. Edellä kohdassa "epäillyt rikokset" mainittujen YY:n tekemiksi epäiltyjen muiden rikosten 1 - n esitutkinta voidaan sen vuoksi lopettaa, kun otetaan huomioon tunnustuksella ja tutkinnan lopettamisella rikosvastuun toteuttamiselle saatava kokonaishyöty, eikä asian laatu taikka tärkeä yleinen tai yksityinen etukaan vaadi esitutkinnan toimittamista."
3) ETL 3 luvun 10 § 2 momentti (prosessuaalinen rajoittaminen – ei näyttöä) "Vaikka kaikki epäillyn rikoksen selvittämiseksi kohtuudella vaadittavat ja tehtävissä olevat esitutkintatoimet suoritettaisiin, tulisin varsin todennäköisesti jättämään syytteen nostamatta oikeudenkäynnistä rikosasioissa annetun lain 1 luvun 6 §:n 1 momentin 3-kohdan ja 6 a §:n 1 momentin 1-kohdan perusteella, koska syytteen nostamisen edellytyksenä olevasta X:stä (= jostakin ko. rikoksen tunnusmerkistöntekijää vastaavasta seikasta) ei olisi saatu riittävää näyttöä, eikä tärkeä yleinen tai yksityinen etukaan vaadi esitutkinnan jatkamista."
4) ETL 3 luvun 10 § 2 momentti (prosessuaalinen rajoittaminen – ei rikos): "Vaikka rikosepäily saataisiin syyteharkintaan siirtämisen mahdollistavassa laajuudessa selvitettyä esitutkinnassa, tulisin varsin todennäköisesti jättämään syytteen nostamatta oikeudenkäynnistä rikosasioissa annetun lain 1 luvun 6 §:n 1 momentin 1-kohdan ja 6 a §:n 1 momentin 1-kohdan perusteella, koska teon rangaistavuuden edellytyksenä olevan X:ää koskevan seikan tulkinnanvaraisuuden vuoksi olisi katsottava, ettei kysymys ole rangaistavasta teosta.
5) ETL 3 luvun 10 § 1 momentti (kohtuusperuste): "Vaikka epäillystä rikoksesta saataisiin esitutkinnassa syytteen nostamiseen riittävä selvitys, jättäisin syytteen nostamatta oikeudenkäynnistä rikosasioissa annetun lain 1 luvun 8 §:n 1 momentin 1-kohdan perusteella, koska oikeudenkäyntiä ja YY:n tuomitsemista rangaistukseen olisi pidettävä tarkoituksettomana hänen ja asianomistaja AA:n saavutettua sovittelumenettelyssä sovinnon ja YY:n korvattua aiheuttamansa vahingon, eikä tärkeä yleinen tai yksityinen etukaan vaadi syytteen nostamista.
6) ETL 3 luvun 10 § 2 momentti (kustannusperuste): "Tutkinnanjohtajan esittämien työmäärä- ja kustannusarvioiden mukaan tulisi esitutkinnan loppuun saattamisesta aiheutumaan suuria kustannuksia, jotka olisivat yhteiskunnan voimavarojen järkevän käytön kannalta selvässä epäsuhteessa tutkinnan kohteena olevaan rikokseen, tässä tapauksessa YY:n tekemäksi epäiltyyn (rikosnimike), josta käsillä olevissa olosuhteissa seuraisi todennäköisesti enintään sakkorangaistus, eikä tärkeä yleinen tai yksityinen etukaan vaadi syytteen nostamista."
– Esitutkinnan rajoittamispäätökseen liitetään ohjeet asianosaisille sekä ao. esitutkintalain säännöksen ja syyttämättäjättämissäännöksen sisältö.
Ilmoitus asianosaisille
Esitutkinnan rajoittamispäätöksestä ilmoittamiseen asianosaisille sovelletaan ETL 11 luvun 1 §:n 3 momentin säännöstä esitutkintapäätöksen antamisesta. Lainkohdassa tarkoitettua tilannetta, jossa esitutkintapäätöstä ei anneta asianosaiselle, jos se haittaisi rikoksen selvittämistä, ei käytännössä voine esiintyä syyttäjän tekemien esitutkinnan rajoittamispäätösten osalta.
7 Päätöksen peruuttaminen ja esitutkinnan uudelleen aloittaminen
ETL 3 luvun 10 §:n 1 ja 2 momenteissa tarkoitettujen harkinnanvaraisten, prosessuaalisten ja kustannusperusteisen esitutkinnan rajoittamispäätösten peruuttamisesta on säädetty lainkohdan 3 momentissa, jonka mukaan esitutkinta on 1 ja 2 momentissa tarkoitetuissa tapauksissa aloitettava uudelleen, jos siihen asiassa ilmenneiden uusien seikkojen vuoksi on perusteltua syytä.
Tämän mukaisesti esitutkinnan rajoittamisesta päättänyt syyttäjä voi määrätä, että tutkintaa jatketaan. Ilmi tulleita uusia seikkoja on tulkittava esitutkinnan rajoittamisen edellytysten kannalta.
Tunnustamisperusteella tehdyn rajoittamispäätöksen peruuttamisesta on säädetty ETL 3 luvun 10 a §:n 4 momentissa:
Tunnustamisperusteisen esitutkinnan rajoittamispäätöksen peruuttamisen sitominen olennaisesti puutteellisiin tai virheellisiin tietoihin vastaa tunnustamisperusteisen syyttämättäjättämispäätöksen (ROL 1 luvun 8 §:n 2 momentti) peruuttamisesta säädettyä. Tunnustamisperusteisen rajoittamispäätöksen peruuttamiselle on siten asetettu merkittävästi korkeammat vaatimukset kuin ETL 3 luvun 10 §:n mukaisten päätösten peruuttamiselle.
Esitutkinnan rajoittamispäätösten peruuttaminen ei edellytä tutkinnanjohtajan esitystä, mutta ennen päätöksen tekemistä on syytä neuvotella asiasta ao. tutkinnanjohtajan kanssa. Tutkinnanjohtaja voi myös itse tehdä aloitteen tutkinnan jatkamisesta.
Ylemmällä syyttäjällä on oikeus samankin aineiston perusteella määrätä esitutkintaa jatkettavaksi.
Tämän ohjeen vaikutukset ja toimivuus näkyvät parhaiten käytännön työssä. Ohjeen edelleen kehittämiseksi pyydän ohjeen käyttäjiä lähettämään palaute- ja kehittämisehdotuksiaan Valtakunnansyyttäjänviraston virastopostiin: vksv(at)oikeus.fi